title: Metamorfinen kivilaji

text: Muutostapoja voidaan ryhmitellä eri perusteilla. "Aluemetamorfoosia" tapahtuu suuressa mittakaavassa mannerlaattojen reunavyöhykkeillä maan kuoressa tapahtuvassa toiminnassa, jossa kiviaines joutuu suureen paineeseen ja kuumuuteen. "Paikallismetamorfoosia" tapahtuu sulan kuuman kiven, magman, joutuessa kosketuksiin kiinteän kiven kanssa, jolloin magmaa ympäröivä kivi vaihtaa kiderakennettaan. Magma voi myös sisältää mineraaleja, jotka reagoivat ympäröivän kiviaineen kanssa kemiallisesti. Paikallisen metamorfoosin lajeja ovat "kontaktimetamorfoosi" (usein lämpömetemorfoosia), "kataklastinen metemorfoosi" eli kiven murtumiseen ja muovautumiseen liittyvä metamorfoosi sekä "shokki- tai impaktimetamorfoosi", jota tavataan meteoriittitörmäyskraatereista.


title: Metamorfinen kivilaji

text: Esimerkiksi graniitti muuttuu paineessa graniittigneissiksi ja savikivi aluksi fylliitiksi, metamorfiisin edetessä kiilleliuskeeksi ja edelleen kiillegneissiksi tai granuliitiksi tai magmatiitiksi.


title: Savikivi

text:
Savikivi on sedimenttikivilaji, joka on syntynyt savikerroksen vähitellen puristuessa kiveksi. Savikivi muuttuu (metamorfoituu) kovan paineen alaisena kiilleliuskeeksi. Savikivi on sileää eikä esiinny yleensä suurina lohkareina. Se voi olla punaista, vihreää tai (ruskean)harmaata, ja se murenee suhteellisen helposti.
Savikiven raekoko on alle 0,002 mm ja se koostuu erilaisista savimineraaleista.


title: Savikivi

text: Suomessa sitä esiintyy muun muassa Taivalkoskella sekä Satakunnassa ja Muhoksella. Savikiveä muodostui Suomeen myöhäisprekambrisen jotunikauden aikana 1400–1200 miljoonaa vuotta sitten.


title: Sedimenttikivilaji

text: Sedimenttikivilajit eli kerrostuneet kivilajit ovat jään, tuulen tai veden vaikutuksesta lajittunutta ja sedimentaatioaltaaseen kerrostunutta kivennäis- tai eloperäistä ainesta, joka sedimenttikerroksissa kasvavan paineen ja kohoavan lämpötilan johdosta aikojen kuluessa tiivistyy kiveksi. Savesta tulee savikiveä, hiekasta hiekkakiveä, kalkkiliejusta kerrostunutta kalkkikiveä ja turpeesta ja muusta kasvijätteestä kivihiiltä.


title: Sedimenttikivilaji

text: Sedimenttikivet muodostuvat sedimenttien eli irtaimien maalajien kovettuessa. Sedimenttejä syntyy, kun magmakivet, metamorfiset kivet tai vanhemmat sedimenttikivet rapautuvat ja kuluvat ja kun näin irronnut aines kulkeutuu ja kerrostuu uudelle paikalle. Sedimenttejä voi syntyä myös eloperäisen aineksen kerrostuessa sekä orgaanisen tai kemiallisen saostumisen tuloksena.


title: Sedimenttikivilaji

text: Öljy ja maakaasu ovat syntyneet meressä eläneiden kasvien ja eläinten muodostamasta sedimenttikivestä. Kasvi- ja eläinkudokset muuttuivat fysikaalisten ja kemiallisten prosessien seurauksena hiilivedyksi, josta raakaöljy ja maakaasu pääasiassa muodostuvat.


title: Sedimenttikivilaji

text: Sedimenttikivien kolme pääryhmää, joihin kuuluu 95 % kaikista sedimenttikivistä


title: Sedimenttikivilaji

text: Sedimenttikivet jaetaan materiaalin luonteen ja kerrostumisprosessien perusteella kolmeen ryhmään:


title: Sedimenttikivilaji

text: Sedimenttikivien rakenteet voidaan jakaa


title: Sedimenttikivilaji

text: Useat näistä piirteistä kertovat kuljetusprosesseista ja sedimentaatioympäristöistä.


title: Sedimenttikivilaji

text: Sedimentaatio on aineksen kulutusta, kuljetusta ja kerrostumista. Kulutusprosesseja ovat rapautuminen ja eroosio.


title: Liuske

text: Liuske on yleisnimitys metamorfisille kivilajeille, jotka ovat hieno- tai keskirakeisia sekä voimakkaasti suuntautuneita. Kiven mineraaleista enemmän kuin 50 prosenttia on suuntautunut ja litistynyt maankuoren liikkeiden vaikutuksesta. Gneississä taas alle puolet mineraaleista on liuskostunut ja suuntautunut.


title: Liuske

text: Liuskeita ovat esimerkiksi alunaliuske, kiilleliuske ja saviliuske. Osa liuskekivistä halkeaa helposti laatoiksi.


title: Liuske

text: Liuskekiveä käytetään pihojen laatoitukseen, sokkelin, takan ja lattioiden verhoukseen sekä julkisivujen koristeluun.


title: Liuske

text: Liuskekivien yleisimmät värisävyt ovat harmaa, valkoinen, vihreä, ruskea ja punertava. Liuskekiveä käytetään yleensä lohkopintaisena. Suomessa liuskekiveä on louhittu muun muassa Nilsiällä, jossa kvartsiliittiliusketta on louhittu 1930-luvulta asti, ja Orivedellä. Myös joitakin valkoisia liuskeita louhitaan, Suomessa esimerkiksi Lokasta.


title: Liuske

text: Liuskekivi oli Suomessa erityisen suosittua 1940−1950-luvulla, jolloin sitä tuotiin myös Norjan Lapista.


title: Gneissi

text: Gneissi on yleinen metamorfinen kivilaji, joka on tyypillisesti keski- tai karkearakeinen, ja jossa on koostumusraitaisuutena ilmenevä suuntaus. Gneissi-nimitystä käytetään erityisesti maasälpä–kvartsi-pitoisista kivistä, mutta mineraalikoostumus ei ole olennainen osa gneissin määrittelmää. Gneissiä syntyy korkean asteen (korkean lämpötilan) aluemetamorfoosissa.


title: Gneissi

text: Kun graniitti metamorfoituu paineen alaisena, siitä tulee "graniittigneissiä". Graniitti ja gneissi muodostuvat samoista mineraaleista: niissä on maasälpää, kiillettä ja kvartsia. Väriltään se on joko harmaa tai punertava, joskus myös melkein musta.


title: Gneissi

text:
Gneissejä voidaan myös nimetä mineraalikoostumuksensa mukaan, esimerkiksi "kiillegneissi", joka sisältää hyvin runsaasti kiillettä. Kiillegneissin väri vaihtelee mustasta harmaaseen. Kiilteestä johtuen rakenne on usein liuskeinen. Magmakivistä syntyneistä gneisseistä käytetään myös nimitystä "ortogneissi", sedimenttikivistä syntyneitä kutsutaan nimellä "paragneissi".
Seoskiviin eli migmatiitteihin kuuluvan "suonigneissin" tunnistaa kerrosmaisesti vuorottelevista vaaleista ja tummista raidoista.


title: Gneissi

text: Suomen maakuntakivistä gneissi on Keski-Pohjanmaan maakuntakivi.


title: Gneissi

text: Gneissiä käytetään rakennuskivenä.


title: Jyväskylän Sirius

text: Jyväskylän Sirius ry on Jyväskylän ja sen lähikuntien alueella toimiva tähtitieteellinen yhdistys, jonka tavoitteena on edistää alueensa tähtitieteen harrastusta.


title: Jyväskylän Sirius

text: Yhdistys perustettiin vuonna 1959. Yhdistyksen toiminta käsittää havaintotoimintaa, jäseniltoja, retkiä, kaukoputkenrakennusta ja julkaisutoimintaa. Jäsenistö koostuu kaikenikäisistä tähtiharrastajista.


title: Jyväskylän Sirius

text: Siriuksella on kolme tähtitieteellistä observatoriota: Rihlaperän tähtitorni ja Nyrölän observatorio Jyväskylässä sekä Hankasalmella sijaitseva Murtoisten observatorio. Murtoisten tähtitorni on täysin etäkäytettävä. Rihlaperän tähtitornilla pidetään pääasiassa yleisönäytöksiä. Sirius on myös Kallioplanetaarion osaomistaja.


title: Eetterit

text: Eetterit ovat orgaanisia yhdisteitä, joissa on happisilta eli -O- kahden tyydyttyneen hiilen välissä.


title: Eetterit

text: Eetterit ovat rasvaliukoisina yhdisteinä yleisesti käytettyjä uuttamisessa, koska ne eivät reagoi herkästi muiden aineiden kanssa. Kevyet eetterit ovat muihin samanpainoisiin yhdisteisiin verrattuna erityisen haihtuvia ja herkästi syttyviä, mistä niiden nimitys johtuu. Raskaammat polyeetterit ovat sen sijaan haihtumattomia ja niitä käytetään sen sijaan pesuaineina (tensideinä).


title: Eetterit

text: Primäärisiä eettereitä valmistetaan alkoholeista dehydratoimalla väkevällä rikkihapolla. Kaupallisesti tärkeimpiä eettereitä on dietyylieetteri sekä bensiinin lisäaine MTBE (metyylitertiääributyylieetteri). Useita eettereitä valmistetaan myös nukleofiilisellä substituutiolla alkyylihalideista.


title: Eetterit

text: Eetterit ovat narkoottisia aineita, joten niitä käytettiin aiemmin laajasti nukutusaineina. Nykyisin tästä käytöstä on Suomessa luovuttu mahdollisten haittavaikutusten ja epämiellyttävän narkoosin takia. Eetterillä on tosin suuri "terapeuttinen leveys", joten yliannostelun vaara on pieni. Hiilivetyeetterit ovat haihtuvia ja herkästi syttyviä aineita, joten niitä on korvattu fluorokloroeettereillä.


title: Eetterit

text: Monilla eettereillä on taipumus reagoida ilman hapen kanssa, jolloin muodostuu helposti räjähtäviä peroksideja, joissa eetterihapen kanssa geminaalisesti on kahden happiatomin silta. Eetteripulloon ilmestyneet kiteet ovat siis vaarallisia eetteriperoksideja. Poikkeuksena on metyyli-, ja tert-butyylieetterit, kuten MTBE tai dimetyylieetteri.


title: Eetterit

text: Eetterit ovat Lewis-emäksiä, eli niiden happiatomin vapaa elektronipari voi sitoutua Lewis-happoon, kuten metalli-ioniin. Esimerkkinä tästä ovat heterosyklisiä eetteriryhmiä sisältävät kruunueetterit, jotka sitoutuvat metalli-ioneihin, joita ei tavallisiin orgaanisiin liuottimiin voi liuottaa.


title: Eetterit

text: Tioeetterit ovat yhdisteitä, jossa eetterihapen tilalla on rikki. Ne ovat usein haitallisia tai myrkyllisiä ja erittäin pahanhajuisia yhdisteitä.


title: Eetterit

text: Etyyliasetaattia on hieman harhaanjohtavasti kutsuttu nimellä "etikkaeetteri". Se ei kuulu lainkaan tämän ryhmän yhdisteisiin, vaan se on etanolin ja etikkahapon muodostama esteri.


title: Friedrich Karl

text: Friedrich Karl Ludwig Konstantin von Hessen-Kassel (1. toukokuuta 1868 Panker, Holstein, Preussi – 28. toukokuuta 1940 Kassel) eli Fredrik Kaarle oli Hessenin maakreivi ja Saksan keisari Vilhelm II:n lanko. Hänen ollessaan vielä Hessenin prinssi Suomen eduskunta valitsi hänet Suomen kuninkaaksi lokakuussa 1918, kun Suomesta sisällissodan jälkeen kaavailtiin kuningaskuntaa. Saksan hävittyä ensimmäisen maailmansodan Friedrich Karl joutui kuitenkin torjumaan hänelle tarjotun kruunun, eikä hän koskaan saapunut Suomeen. Käytännössä hän ei koskaan toiminut Suomen kuninkaana ja monarkiahankkeesta luovuttiin maassa muutenkin. Friedrich Karl peri Hessenin maakreivin arvon vanhemmalta veljeltään vuonna 1925.


title: Friedrich Karl

text: Poliittisilta asenteiltaan Friedrich Karlin on sanottu olleen maltillinen konservatiivi ja perustuslaillisen monarkian kannattaja.


title: Friedrich Karl

text: Friedrich Karl kuului Hessenin sukuun, joka oli hallinnut Hesseniä maakreiveinä keskiajalta lähtien, ja sen Hessen-Kassel-sukuhaaraan, joka oli hallinnut Hessen-Kasselin maakreivikuntaa ja sittemmin Hessenin vaaliruhtinaskuntaa vuoteen 1866. Tämä sukuhaara oli menettänyt ruhtinaan asemansa, kun Preussi oli valloittanut vaaliruhtinaskunnan vuoden 1866 Preussin–Itävallan sodassa, mutta heille oli jäänyt vanha maakreivin arvo ja hallintolinna. Viimeisen vaaliruhtinaan Fredrik Vilhelmin (1802–1875) avioliitto oli morganaattinen, joten Hessen-Kasselin suvun päämiehen asema ja maakreivin arvo periytyivät hänen pikkuserkulleen, Friedrich Karlin Tanskassa asuneelle isälle prinssi Friedrich Wilhelmille (1820–1884). Tämä edusti Hessen-Kasselin pääsukuhaarasta 1700-luvun lopulla erkaantunutta Hessen-Rumpenheimin sukuhaaraa, joka oli saanut nimensä nykyään Offenbachin kaupungin alueella sijaitsevan Rumpenheimin kantalinnan mukaan.


title: Friedrich Karl

text: Friedrich Wilhelmin vanhemmat olivat Hessenin prinssi Vilhelm ja Tanskan prinsessa Charlotte. 1840-luvulla prinssi Friedrich oli ollut Tanskan kuninkaan Kristian VIII:n, jolla oli vain yksi lapseton poika, seuraava perillinen silloisen Tanskan lain kuninkaankaaren mukaan, mutta hän luopui oikeuksistaan Tanskan kruunuun sisarensa Louisen hyväksi vuonna 1851. Friedrich Wilhelm siirtyi Saksaan vuonna 1864. Hänen ensimmäinen vaimonsa oli Venäjän keisari Nikolai I:n tytär Alexandra, joka kuitenkin kuoli nuorena. Tämä jälkeen Friedrich Wilhelm meni naimisiin Preussin prinsessa Annan kanssa. Annan vanhemmat olivat Preussin prinssi Kaarle, Vilhelm I:n veli, ja Saksi-Weimarin Marie, Venäjän keisarien Nikolai I:n ja Aleksanteri I:n sisarentytär. Friedrich Karlin täti oli Tanskan senhetkinen kuningatar Louise, jonka tytär (siis Friedrich Karlin serkku), oli myöhempi Venäjän keisarinna Marija Fjodorovna. Hänen poikansa, tuleva Venäjän keisari Nikolai II syntyi Pietarissa vain muutamaa viikkoa Friedrich Karlin jälkeen.


title: Friedrich Karl

text: Hessen-Kasselin sukuun oli kuulunut aiemmin yksi Suomen hallitsija, Ruotsin kuninkaana vuosina 1720–1751 ollut maakreivi Fredrik I (1676–1751), joka oli Friedrich Karlin isoisän isoisän isosetä. Tosin Vapauden aikana kuninkaalla ei Ruotsin valtakunnassa ollut paljoakaan valtaa.


title: Friedrich Karl

text:
Hessenin prinssi Friedrich Karl syntyi Gut Pankerin kartanossa Pankerissa, Schleswig-Holsteinissa Pohjois-Saksassa Hessenin prinssi Friedrichin ja hänen toisen vaimonsa prinsessa Annan kolmantena poikana. Perhe eli paljon Tanskassa, jossa Hessenien tämä sukuhaara oli elänyt 1760-luvulta lähtien. Friedrich Karl lienee siis osannut tanskaa, mikä olisi saattanut helpottaa myös ruotsin kielen ymmärtämistä Suomen hallitsijana.
Friedrich Karl sai perinteisen preussilaisen kasvatuksen ja opiskeltuaan kaksi vuotta saksalaista kielitiedettä, historiaa, taidehistoriaa ja arkeologiaa Freiburgin yliopistossa hän siirtyi sotilasuralle, jota pidettiin hänen asemassaan itsestäänselvyytenä. Friedrich Karl ylennettiin majuriksi vuonna 1901, everstiluutnantiksi 1905 ja kenraalimajuriksi 1911, minkä ohella hänestä tuli 1908 jalkaväkirykmenttinsä komentaja. Rykmentti nimettiin myöhemmin hänen mukaansa, joten hän joutui jäämään sen komentajaksi, eikä päässyt sotilasarvoaan vastaaviin komentajantehtäviin. Siksi hän erosi myöhemmin armeijasta.


title: Friedrich Karl

text: Friedrich Karl avioitui vuonna 1893 Preussin prinsessan Margarethen kanssa, joka oli keisari Fredrik III:n ja tämän vaimon, Yhdistyneen kuningaskunnan kuningatar Viktorian tyttären, Viktorian nuorin tytär. Näin Friedrich Karlista tuli keisari Vilhelm II:n lanko. Ensimmäisen maailmansodan alkuvaiheessa hän haavoittui vakavasti kranaatinsirpaleesta Marnejoella toimiessaan nimikkorykmenttinsä komentajana länsirintamalla. Hän joutui tämän jälkeen jäämään pois palveluksesta. Lisäksi hänen kaksi vanhinta poikaansa kaatuivat sodassa, toinen Ranskassa 1914 ja toinen Romaniassa 1916.


title: Friedrich Karl

text: Friedrich Karlin kaksi vanhempaa veljeä olivat molemmat lapsettomia, joten oli nähtävissä, että Hessenin suvun päämiehen asema tulisi aikanaan siirtymään Friedrich Karlille tai tämän jälkeläisille. Veljeksistä vanhin, Friedrich Wilhelm (1854–1888), menehtyi jo varhain. Häneltä maakreivin arvon ja suvun päämiehen aseman perinyt seuraavaksi vanhin veli, sokeana syntynyt Alexander (1863–1945), luopui titteleistään Friedrich Karlin hyväksi vuonna 1925. Tämä tehtiin todennäköisesti siksi, että Friedrich Karlin poika prinssi Philipp oli avioitumassa Italian kuninkaan tyttären prinsessa Mafaldan kanssa, jolloin sulhasen ja tämä isän statusta haluttiin nostaa.


title: Friedrich Karl

text: Kun Suomeen sisällissodan jälkeen ryhdyttiin puuhaamaan monarkiaa, haluttiin kuningas Saksasta ja mielellään keisari Vilhelm II:n lähipiiristä, mikä lujittaisi maiden välisiä suhteita. Kun keisari Vilhelm ulkoministeriönsä suosituksesta kielsi luovuttamasta nuorempia poikiaan tai muita Hohenzollern-sukuun kuuluvia Suomen valtaistuimille, päädyttiin Suomessa Friedrich Karliin, joka oli sentään keisarin lanko. Lisäksi hänen vaimonsa sukulaisuuden Britannian hallitsijaperheen kanssa kuviteltiin tuovan myös ympärysvaltojen myötämielisyyden. Friedrich Karlin nimi nousi esille Suomen johdon pohdinnoissa jo heinä–elokuussa 1918. Häneen päädyttiin lopullisesti, kun keisari Vilhelm oli tavatessaan Suomen valtionhoitaja P. E. Svinhufvudin 26. elokuuta tehnyt selväksi, etteivät Preussin prinssit olleet käytettävissä. Vilhelm sähkötti Friedrich Karlille valtaistuintarjouksesta 28. elokuuta, jolloin tämä kuuli asiasta ensimmäistä kertaa ja oli suuresti yllättynyt. Hän tapasi keisarin 29.–30. elokuuta ja pian senaattori Onni Talaksen johtama suomalainen lähetystö pyysi virallisesti hänen suostumustaan kuninkaaksi valinnalle. Friedrich Karl antoi suostumuksensa 9. syyskuuta. Hän tapasi myös Svinhufvudin 25. syyskuuta Tallinnassa – sitä lähempänä Suomea hän ei koskaan käynytkään. Suomen eduskunta valitsi Friedrich Karlin kuninkaaksi 9. lokakuuta järjestetyssä kuninkaanvaalissa.


title: Friedrich Karl

text: Friedrich Karlia on pidetty melko epäpoliittisena henkilönä ja arveltu taustaansa nähden suhteellisen uudistusmieliseksi, mutta hän vastusti yhtä kaikki kuninkaan valtaoikeuksien karsimista Suomen hallitusmuodosta. Kuningasehdokkuuteensa myönteisesti suhtautunut Friedrich Karl oli seurannut Suomen oikeustaistelua, muttei muuten tuntenut maata tai sen kansaa. Suomalaisia lähetystöjä tavattuaan hän kutsui kansaa nimityksillä ”"das Volk der ernsten Augen"” (”vakavien silmien kansa”) ja ”"das Volk des ernsten Blick"” (”vakavan katseen kansa”). Hjalmar Procopé ja Antti Tulenheimo lähetettiin perehdyttämään häntä suomalaiseen yhteiskuntaan, politiikkaan ja lainsäädäntöön sekä Harri Holma maan kulttuuriin ja suomen kieleen – kielen opettelusta prinssi ei tosin jaksanut innostua. Suomalaisia varten painatettiin Friedrich Karlista kertova Jalmari Hahlin kirjoittama esittelyvihkonen "Tuleva kuninkaamme", jonka sävy oli naiivi ja paatoksellisen ylistävä.


title: Friedrich Karl

text: Friedrich Karlin ja Margarethen kuudesta pojasta kaksi vanhinta oli kaatunut ensimmäisessä maailmansodassa. Seuraavaksi vanhimmat olivat kaksoset Philipp ja Wolfgang. Kuultuaan hänelle tarjotusta Suomen kruunusta Friedrich Karl sähkötti ensi töikseen marsalkka August von Mackensenille ja pyysi tätä lähettämään luutnanttina palvelleen Wolfgangin kotiin itärintamalta. Hän päätti että Wolfgangista tulisi Suomen kruununprinssi, vaikka tämä oli kaksosista nuorempi. Wolfgang toimi myös isänsä avustajana, sihteerinä ja kuriirina syksyllä 1918. Friedrich Karlin on arveltu syrjäyttäneen vanhemman Philippin joko siksi, että piti tätä sopimattomana tämän "epäpoliittisuuden" vuoksi tai koska halusi hänen jatkavan suvun päämiehenä Saksassa.


title: Friedrich Karl

text: Kuninkaanvaaliasiakirjassa Friedrich Karlista käytettiin nimitystä Fredrik Kaarle. Muita suomenkielisiä nimiehdotuksia olivat Kaarle tai Kaarlo. Myöhemmin elämään on kuitenkin jäänyt nimi Väinö I, joka lienee vasta jälkeenpäin huumorimielessä keksitty. Se tiettävästi mainittiin ensi kerran 1920-luvulla julkaistussa lehtipakinassa.


title: Friedrich Karl

text: Friedrich Karl uskoi alkuun kykenevänsä saamaan myös ympärysvaltojen tuen kuninkuudelleen; olihan Hessenin suku tunnettu 1700–1800-luvuilla suorastaan poikkeuksellisen englantilaismielisenä. Saksan tappion suursodassa jo häämöttäessä Friedrich Karlia neuvottiin Berliinistä viivyttelemään kruunun vastaanottamisessa. Eduskunnan puhemies Lauri Ingmanin johtaman eduskunnan lähetystön luovuttaessa hänelle 4. marraskuuta virallisen tiedonannon kuninkaanvaalista Friedrich Karl ilmoittikin vielä lykkäävänsä vastaustaan. Hän ei lopulta koskaan ottanut vaalia vastaan tai saapunut Suomeen, vaan ilmoitti 14. joulukuuta 1918 päivätyssä kirjeessään luopuvansa hänelle tarjotusta kruunusta. Friedrich Karl ei myöhemminkään käynyt Suomessa.


title: Friedrich Karl

text: Suomen kuningaskuntahankkeen kaaduttua Friedrich Karl vietti enimmäkseen hiljaiseloa. Hänen pääasuntonaan toimi Frankfurt am Mainin lähellä sijainnut Friedrichshofin linna, nykyinen Kronbergin linnahotelli, jonka hänen vaimonsa oli perinyt äidiltään leskikeisarinna Viktorialta. Friedrich Karl menehtyi ensimmäisessä maailmansodassa saamiensa sotavammojen myöhäisseurauksiin Kasselin sairaalassa 28. toukokuuta 1940. Hänet haudattiin linnan kappeliin. Suomen ulkoministeriön toimeksiannosta Suomen Berliinin-lähetystö laski hänen haudalleen Suomen hallituksen seppeleen, Adolf Hitlerin ja Italian kuninkaan Viktor Emanuel III:n seppelten viereen.


title: Friedrich Karl

text: ”Suomen kruununprinssi” Wolfgang avioitui vuonna 1924 Badenin prinsessa Marie Alexandran (1902–1944) kanssa, jonka isä oli Saksan keisarikunnan viimeinen kansleri Badenin prinssi Max. Marie kuoli sota-aikana Frankfurtin pommituksessa. Avioliitto jäi lapsettomaksi, kuten myös hänen myöhempi liittonsa porvarillisen Ottilie Möllerin (1903–1991) kanssa. Philipp taas meni naimisiin ensimmäisestä maailmansodasta palattuaan Italian kuningas Viktor Emanuel III:n tyttären Mafaldan (1902–1944) kanssa. He saivat neljä lasta. Kaikki Friedrich Karlin neljä poikaa liittyivät Saksan kansallissosialistiseen puolueeseen 1930-luvun alussa. Ensimmäisenä liittyneestä Philippistä tehtiin natsien noustua valtaan vasten tahtoaan Hessen-Nassaun piirin oberpräsident. Hän sai puolueen kultaisen ansiomerkin 1939. Friedrich Karlin kuoltua 1940 Hessen-Kasselin suvun päämiehen asema periytyi Philippille.


title: Friedrich Karl

text: Kuningas Viktor Emanuelin (Philippin apen) erotettua Mussolinin ja Italian antauduttua liittoutuneille vuonna 1943 Philipp erotettiin puolueesta sekä SS:stä ja hänet lähetettiin Flossenbürgin keskitysleiriin. Hänen vaimonsa Mafalda siepattiin Saksan Rooman lähetystöstä ja hän kuoli Buchenwaldissa 1944, virallisen tiedon mukaan liittoutuneiden pommituksessa. Samoihin aikoihin myös Wolfgang ja nuorempi veli Richard erotettiin armeijasta Prinzenerlass-käskyn nojalla.


title: Friedrich Karl

text: Philippin vanhempi poika, prinssi ja maakreivi Moritz peri vuonna 1968 kuolleen kaukaisen sukulaisensa, Hessenin ja Reinin suurherttuakunnan perintöruhtinaan Ludvigin, joka lapsettomuutensa vuoksi oli adoptoinut hänet vuonna 1960. Moritzin isän Philippin (joka oli Hessenin suvun laillisena päämiehenä mainitun suurherttuakunnan oikea kruununperillinen Ludvigin jälkeen) suostumuksella katsottiin, että Moritz oli kyseisen Hessenin ja Reinin suurherttuakunnan kruununtavoittelija. Moritzista tuli koko Hessenin suvun päämies Philippin kuoltua 1980.


title: Friedrich Karl

text: On esitetty erilaisia näkemyksiä siitä, kenelle ”Suomen kuninkaan” asema olisi periytynyt Wolfgangin jälkeen. Virallista kruununperimysjärjestystä Suomen kuningaskunnalle ei koskaan säädetty. Koska Wolfgang kuoli lapsettomana, Suomen kuninkuus olisi joka tapauksessa siirtynyt Philippin jälkeläisille.


title: Friedrich Karl

text: Vuonna 1998 Markus H. Korhonen julkaisi "Kaltio"-lehdessä ajatusleikin, että Wolfgangin jälkeisissäkin sukupolvissa olisi suvun päämies olisi aina perinyt ainoastaan Hessenin maakreivin arvon ja Suomen kuninkaan asema olisi annettu päämiehen nuoremmalle veljelle. Vuonna 2002 "Helsingin Sanomat" julisti tällä logiikalla ”Suomen kuninkaaksi” Philippin pojanpojan Philipp von Hessenin. Saman lehtiartikkelin yhteydessä haasteltu tutkija Vesa Vares kuitenkin arveli, että Suomen kuningaskunnan toteutuessa Suomen kuninkuutta olisi alettu pitää arvokkaampana kuin pelkkää suvun päämiehen tehtävää Saksassa ja että perimysjärjestys olisi säädetty tämän mukaiseksi.


title: Friedrich Karl

text: Sukututkija Kim Sjöström huomautti vuonna 2013 "Suomen Kuvalehdessä", että erillisen kruununperimysjärjestyksen puuttuessa olisi periaatteessa voimassa vuoden 1772 hallitusmuodon mukainen dynastinen perimysjärjestys eli primogenituuri. Tällöin Wolfgangin perillinen Suomen kuninkaana olisi ollut Philippin vanhin poika, maakreivi Moritz von Hessen. Hänen kuoltuaan vuonna 2013 suvun päämiehenä on hänen vanhin poikansa Henrik Donatus von Hessen. Mikäli Suomen kruununperimysjärjestys olisi muiden Pohjoismaiden tavoin säädetty sukupuolineutraaliksi, Moritzin seuraaja olisi tämän vanhin lapsi Mafalda von Hessen.


title: Moskovan Tiltu

text: Aino Lyydia Kallio eli Moskovan Tiltu (s. 1903 Hämeenlinna) oli suomalaissyntyinen neuvostoliittolainen radiokuuluttaja, joka levitti talvi- ja jatkosodassa sotapropagandaa suomalaisille sotilaille. Hänestä tuli Suomessa kyseenalainen kuuluisuus.


title: Moskovan Tiltu

text: Venäläisiä rintamasotilaita uhkailtiin vakavilla rangaistuksilla suomalaisten propagandaradioiden kuuntelemisesta. Suomalaiset saivat kuitenkin kuunnella venäläisiä propagandaradioita, joista Moskovan Tiltu on ehkä kuuluisin. Suomalaiset usein pilailivat Tiltun kustannuksella, koska propaganda oli useasti hyvinkin ilmiselvää.


title: Rihlaperän tähtitorni

text: Rihlaperän tähtitorni on Jyväskylän Siriuksen ylläpitämä harrastajaobservatorio Jyväskylässä, Kypärämäen kaupunginosan itäosassa Tähtitorninmäen päällä Rihlaperä-nimisen kadun lähellä. Tähtitorni otettiin käyttöön vuonna 1963.


title: Rihlaperän tähtitorni

text: Tähtitorni on kolmekerroksinen ja ylimmässä kerroksessa sijaitsee sen päähavaintoväline, 150 mm akromaattiobjektiivilla varustettu linssikaukoputki. 1980-luvulla tähtitornissa otettiin käyttöön sähköinen ohjauslaitteisto. Nykyään se on varustettu tietokoneohjatulla ohjauslaitteistolla, mikä mahdollistaa automatisoidun kohteiden etsinnän.


title: Rihlaperän tähtitorni

text: Rihlaperän tähtitornilla järjestetään tähtinäytäntöjä aina marraskuun alusta maaliskuun loppuun.


title: Roman Polański

text: Roman Raymond Polański (s. 18. elokuuta 1933 Pariisi, Ranska) on puolalais-ranskalainen elokuvaohjaaja, käsikirjoittaja, näyttelijä ja tuottaja. Hänen palkituimpia elokuviaan ovat "Chinatown", "Tess – viattomuuden tarina" ja "Pianisti", josta hän sai parhaan ohjauksen Oscar-palkinnon. Monissa Polańskin ohjaamissa elokuvissa kuvataan erilaisia perversioita ja ihmismielen nurjaa puolta.


title: Roman Polański

text: Lapsena Polański onnistui pakoilemaan holokaustia Puolan Krakovassa. Hän sai elokuvaoppinsa Puolassa ja teki siellä ensimmäisen pitkän elokuvansa vuonna 1962. Hän muutti sen jälkeen Pariisiin ja sitten Lontooseen, missä hän teki kolme elokuvaa ja nousi maailmankuuluksi elokuvaohjaajaksi. Polański muutti Yhdysvaltoihin 1968 mentyään naimisiin. Hänen vaimonsa Sharon Tate kuitenkin murhattiin. Polański teki Yhdysvalloissa vielä joitain elokuvia, kuten palkitun "Chinatownin", mutta pakeni Ranskaan 1978 kun häntä syytettiin alaikäisen tytön hyväksikäytöstä. Hänen elokuvansa 1980- ja 1990-luvuilla eivät olleet samanlaisia menestyksiä kuin aiemmat. Holokaustista kertova "Pianisti" (2002) nousi kuitenkin yhdeksi hänen päätöistään. Polański jatkaa edelleen elokuvantekoa.


title: Roman Polański

text: Roman Polański syntyi Pariisissa 18. elokuuta 1933 puolanjuutalaisen Mojżesz Lieblingin ja venäjänjuutalais- ja katolilaistaustaisen Bella Katzin lapsena. Hän sai nimen Raymond Thierry Liebling. Perhe muutti vuonna 1937 takaisin Puolaan. Krakovassa hänen ranskalaisen etunimensä tilalle vaihdettiin puolalainen Roman. Saksan miehitettyä Puolan syyskuussa 1939 perhe joutui Krakovan gettoon. Roman järjestettiin ulos getosta erääseen puolalaisperheeseen, mutta hänen äitinsä ja isoäitinsä kuolivat keskitysleirillä Auschwitzissa.. Isä vietiin Mauthausen-Gusenin keskitysleirille, mutta hän selvisi hengissä ja palasi Krakovaan 1945. Hän muutti pian nimensä Polańskiksi, josta tuli myös Romanin sukunimi. Roman Polański on käyttänyt virallisesta nimestään sittemmin erilaisia muotoja: vuoden 1977 oikeuden asiakirjoissa nimi on Roman Raymond Polanski.


title: Roman Polański

text: Polański näytteli teatterissa 14-vuotiaana ja sen jälkeen joissain Andrzej Wajdan elokuvissa. Hän opiskeli ohjaamista Łódźin elokuvakoulussa 1954−1959, mutta ei valmistunut jätettyään teoreettisen lopputyön suorittamatta. Hän ohjasi opintojensa aikana useita palkittuja lyhytelokuvia. Polański kävi Ranskassa tekemässä lyhytelokuvan "Le Gros et le maigre" (1961) ja ohjasi seuraavana vuonna Puolassa ensimmäisen pitkän elokuvansa "Veitsi vedessä". Se oli seksuaalisen kilpailun kuvaus, joka toi hänelle kansainvälistä mainetta.


title: Roman Polański

text: Polański ei ollut Puolassa "Veitsi vedessä" -elokuvan ensi-illan aikana maaliskuussa 1962. Hänellä oli erityisoikeus matkustella ulkomailla, ja Pariisissa oleskellessaan hän päätti olla palaamatta Puolaan. Hän ei ollut kommunistisen puolueen tai median suosiossa, ja koska hän oli eronnut puolisostaan, häntä uhkasi armeijaan joutuminen. Polański teki lyhytelokuvia ja etsi tilaisuutta tehdä taas pitkän elokuvan. Kesällä 1963 "Veitsi vedessä" sai näkyvyyttä Yhdysvalloissa, ja siitä julkaistiin kuva "Time"-lehden kannessa. Elokuva sai myös parhaan vieraskielisen elokuvan Oscar-ehdokkuuden 1964. Polański kävi Lontoossa vuonna 1964 puolalaisen tuottajan Gene Gutowskin kutsusta. Matkan jälkeen hän kirjoitti Gérard Brachin kanssa käsikirjoituksen seuraavaan elokuvaansa "Inho" (1965), joka tehtiin englannin kielellä. Elokuvasta tuli suurmenestys, ja se sai Berliinin elokuvajuhlilla tuomariston erityispalkinnon.


title: Roman Polański

text: Polański asettui Lontooseen, ja hän on kuvaillut Englannin-vuosiaan elämänsä onnellisimmiksi. Hän pääsi kaupungin parrasvaloihin ja liikkui kuuluisuuksien seurassa. Polański kuvasi Englannissa seuraavaksi elokuvan "Umpikuja" (1965). Hän käytti siinä enemmän symboliikkaa kuin aiemmissa elokuvissaan. Elokuva oli edeltäjänsä tapaan kassamenestys, ja se sai Berliinin elokuvajuhlien pääpalkinnon Kultaisen karhun. Polański oli vaurastunut, ja hän osti loppukesällä 1965 kaksikerroksisen talon Lontoon hienostoalueelta Belgraviasta. Lehdistö seurasi julkisuudessa usein näyttäytynyttä Polańskia jatkuvasti, minkä ansiosta hänestä oli jo tulossa maailman tunnetuin elokuvaohjaaja.


title: Roman Polański

text: Kaikki Polańskin elokuvat olivat olleet perusteemoiltaan samankaltaisia: niissä toistuivat pieni ja eristynyt tapahtumapaikka, valtakamppailut, sorto, kapinointi, alistuminen ja nöyrtyminen. Seuraavaksi Polański teki kuitenkin kauhuelokuvaparodian "Vampyyrintappajat" (1967). Hän solmi kolmen elokuvan sopimuksen yhdysvaltalaisen tuottajan Martin Ranshoffin omistaman Filmwaysin kanssa. Ranshoffin painostuksesta elokuvan naispääosaan otettiin nuori näyttelijätär Sharon Tate. Ranshoff myös leikkeli elokuvan yhdysvaltalaisversiota Polańskin suureksi tyrmistykseksi, eikä lyhennetty versio menestynyt siellä. Euroopassa esitettiin Polańskin pitempää versiota, joka oli menestys etenkin Ranskassa ja Italiassa.


title: Roman Polański

text: Polański meni naimisiin Sharon Taten kanssa ja muutti 1968 Yhdysvaltoihin. Siellä hän ohjasi elokuvan "Rosemaryn painajainen" (1968). Charles Mansonin joukkio murhasi Taten vuonna 1969 tämän ollessa raskaana. Polańskin ensimmäinen murhatragedian jälkeinen ohjaus oli hyvin tummasävyinen "Macbeth" (1971). "Macbethin" jälkeen Polański ohjasi Italiassa kevyen eroottisen komedian "Mikä?" (1973). Los Angelesissa tapahtuva "Chinatown" (1974) uudisti rikoselokuvan perinteitä ja myyttejä. "Chinatown" oli suuri arvostelumenestys, se sai yksitoista Oscar-ehdokkuutta ja monia muita arvostettuja palkintoja, ja se teki pääosan esittäjästä Jack Nicholsonista tähden. Polański teki Yhdysvalloissa vielä yhden elokuvan, "Vuokralainen" (1976). Hän sai Ranskan kansalaisuuden juuri täyttäessään 43 vuotta. Polański joutui Yhdysvalloissa syytteeseen alaikäisen raiskauksesta ja pakeni tammikuun 1978 lopussa Pariisiin välttääkseen tuomion.


title: Roman Polański

text: "Tess – viattomuuden tarina" (1979) perustui Thomas Hardyn 550-sivuiseen romaaniin. "Tessin" tekoprosessi oli hyvin pitkä ja raskas, ja sitä oli vaikea saada Britanniassa ja Yhdysvalloissa levitykseen niin sen viktoriaanisen aiheen kuin Polańskin Yhdysvalloissa raiskausepäilystä saaman etsintäkuulutuksenkin vuoksi. Lopulta elokuva kuitenkin näytettiin Yhdysvalloissakin, ja se sai loistavat arvostelut ja kuusi Oscar-ehdokkuutta.


title: Roman Polański

text: Polański oli "Tessin" myötä väsynyt elokuvanteon vaikeuksiin, eikä hänellä ensimmäistä kertaa uransa aikana ollut yhtään uutta elokuvaprojektia työn alla. Hän alkoikin kirjoittaa omaelämäkertaansa "Roman", joka julkaistiin vuonna 1984. Hän vietti vuonna 1981 pitkän ajan Puolassa, missä hän ohjasi teatterissa ja matkusteli lapsuudenmaisemissaan Krakovassa ja maaseudulla.


title: Roman Polański

text: Polański palasi elokuvan tekemiseen vihdoin marraskuussa 1984 ja alkoi kuvata "Merirosvoja". Elokuva sai huonot arvostelut, ja moni piti sitä Polańskin huonoimpana elokuvana. Polańskin uralla 1980-luku ja myös 1990-luku eivät nousseet aiempien vuosikymmenten tasolle, jolloin hän oli tehnyt juhlittuja mestariteoksia. Polański teki elokuvia myös harvemmin kuin ennen, vain viisi elokuvaa kahdessa vuosikymmenessä.


title: Roman Polański

text: Polański oli vuosien ajan kertonut, ettei koskaan tekisi elokuvaa lapsena ghetossa viettämästään ajasta, sillä muistot siitä olivat hänelle liian voimakkaita ja tuskallisia. Hän torjui siksi Steven Spielbergin tarjoaman ohjaajan paikan Oskar Schindleristä kertovassa elokuvassa, ja Spielberg ohjasi itse elokuvan "Schindlerin lista" (1993). Polański löysi kuitenkin holokaustista selvinneen pianistin Wladyslaw Szpilmanin vastajulkaistut muistelmat ja päätti tehdä aiheesta elokuvan, josta tulisi hänen päätyönsä. Szpilmanin tarina muistutti Polańskin omaa tarinaa juuri sopivasti, mutta ei kuitenkaan tapahtunut Krakovassa, mikä olisi ollut ohjaajalle liian läheistä. Szpilmanin tarinan kertovan elokuvansa "Pianisti" (2002) valmistuttua Polański piti sitä elämänsä parhaana elokuvana. Hänelle myönnettiin elokuvasta parhaan ohjauksen Oscar-palkinto.


title: Roman Polański

text: Polański on saavuttanut arvostusta myös 2010-luvulla. Hänelle on esimerkiksi myönnetty ranskalainen César-palkinto ohjauksesta elokuvissa "The Ghost Writer" (2010) ja "Venus in Fur" (2013). Vuonna 2015 hän on kuvannut Puolassa seuraavaa elokuvaansa, joka kertoo Dreyfusin tapauksesta.


title: Roman Polański

text: Polański on kirjoittanut useimpien ohjaamiensa elokuvien käsikirjoitukset joko yksin tai yhteistyössä. Vuoteen 1973 asti hän oli kirjoittamassa jokaisen elokuvansa käsikirjoitusta, ja senkin jälkeen monen, mukaan lukien kaikkien 2010-luvulla julkaistujen elokuviensa. Useimmin hän on tehnyt yhteistyötä Gérard Brachin kanssa. Polański on julkaissut joitain elokuvakäsikirjoituksiaan myös kirjana, kuten "Three Film Scripts: Knife in the Water, Repulsion and Cul-de-Sac" (1975).


title: Roman Polański

text: Polański on näytellyt itse ohjaamissaan pitkissä elokuvissa "Inho" (1965), "Vampyyrintappajat" (1967), "Mikä?" (1973), "Chinatown" (1974) ja "Vuokralainen" (1976). Sen jälkeen hän on esiintynyt vain muiden ohjaamissa elokuvissa, joista viimeisin on italialainen "Caos calmo" (2008). Vuosina 1954−1961 Polański näytteli muutamassa Andrzej Wajdan elokuvassa.


title: Roman Polański

text: Polański on ollut kolme kertaa naimisissa. Vuosina 1959−1961 hän oli naimisissa puolalaisen näyttelijän Barbara Lassin kanssa. Polański meni naimisiin yhdysvaltalaisen näyttelijän Sharon Taten kanssa vuonna 1968 ja muutti samalla Yhdysvaltoihin. Tate murhattiin seuraavana vuonna. Polański meni naimisiin ranskalaisen näyttelijän Emmanuelle Seignerin kanssa 1989, ja he ovat edelleen naimisissa. Seigner on näytellyt useassa Polańskin elokuvassa vuodesta 1988 alkaen. Heillä on kaksi lasta.


title: Roman Polański

text: Polanskilla on nykyisin sekä Puolan että Ranskan kansalaisuus. Hän asuu vakituisesti Pariisissa.


title: Roman Polański

text: Polański otti maaliskuussa 1977 13-vuotiaasta tytöstä yläosattomia kuvia "Vogue Hommes" -lehteen. Polański ja tyttö joivat samppanjaa ja Polański antoi tytölle seksihaluja lisäävää quaaludea. Polanski käytti tyttöä seksuaalisesti hyväksi. Tytön äiti sai tietää tapahtuneesta ja Polański sai syytteen raiskauksesta. Hänet päästettiin vapaaksi takuita vastaan. Oikeudenkäynnissä Polański ilmoitti aluksi olevansa syytön, mutta myöhemmin hän ehdotti myöntävänsä syyllisyytensä vähiten raskauttavaan syytekohtaan, jos muista syytteistä luovuttaisiin. Tuomari hylkäsi ehdotuksen. Polański oli vankilassa 42 päivää, mutta hänet vapautettiin ennen lopullisen tuomion julistamista helmikuussa 1978. Pitkän tuomion pelossa Polański pakeni ennen tuomion julistamista Ranskaan.


title: Roman Polański

text: Tapauksen jälkeen Polański on välttänyt matkustamasta maihin, jotka saattaisivat luovuttaa hänet Yhdysvaltoihin. Yhdysvallat antoi vuonna 1978 Polańskista pysyvän pidätysmääräyksen. Hänet pidätettiin syyskuussa 2009 Sveitsissä Zürichin lentoasemalla. Sveitsi ei kuitenkaan luovuttanut Polańskia Yhdysvaltoihin. Polański muutti vuonna 2014 Varsovaan ja puolalainen oikeusistuin päätti, että häntä ei luovuteta Yhdysvaltoihin. Tapaukseen liittyen Yhdysvaltain elokuva-akatemia erotti Polańskin jäsenyydestään toukokuussa 2018.


title: Roman Polański

text: Kaikkiaan neljä naista on julkisesti syyttänyt Polańskia seksuaaliseen tekoon pakottamisesta. Syyskuussa 2017 entinen saksalainen näyttelijä ja malli kertoi Sveitsin poliisille Polańskin raiskanneen hänet alppimajassa 1970-luvulla hänen ollessaan 15-vuotias.


title: Nyrölän observatorio

text: Nyrölän observatorio on Jyväskylän Siriuksen moderni harrastajaobservatorio Jyväskylän Nyrölän kylässä. Sen korkeus merenpinnasta on noin 200 metriä.


title: Nyrölän observatorio

text: Observatoriossa on kaksi optista kaukoputkea, 40 ja 25 cm pääpeileillä varustetut Meade-teleskoopit. Havainnot tehdään tähtitieteellisellä CCD-kameralla.


title: Nyrölän observatorio

text: Nyrölässä on tehty useita merkittäviä tähtitieteellisiä havaintoja muun muassa eksoplaneetoista ja gammapurkauksista. Asteroidi 22978 on nimetty Nyröläksi tämän observatorion mukaan.


title: Nyrölän observatorio

text: Suurta suosiota saanut Kallioplanetaario on louhittu observatorion alaiseen kallioon.


title: Uuttaminen

text: Uuttaminen eli uutto eli ekstraktio on kemiallinen erotusmenetelmä, jossa haluttu aine voidaan erottaa liuoksesta aineen liukoisuusominaisuuksien perusteella. Uuttaminen on yksi yksikköoperaatioista ja uuttaminen tapahtuu kahden toisiinsa liukenemattoman faasin välillä. Riippuen faaseista puhutaan neste-nesteuutosta, neste-kiinteäuutosta (suodatus), kiinteä-nesteuutosta, kaasu-nesteuutosta tai neste-kaasu-uutosta (tislaus). Mikäli toinen faasi on kiinteä ja toinen kaasu, kyseessä on absorptio. Uuttamista voidaan käyttää joko aineiden talteenottoon tai puhdistamiseen.


title: Uuttaminen

text: Monet arkipäivän ruoanlaiton menetelmistä ovat uuttamisoperaation sovelluksia. Teen valmistuskin on uuttamista: siinä kuuma vesi saa aikaan aromiaineiden irtoamisen teelehdistä juomaa maustamaan - kyseessä on kiinteä-nesteuutto tai paremminkin kuumavesiuutto eli HWE. Korvasienten ryöppäys on neste-kiinteäuutto - siinä myrkyllinen gyromitriini uutetaan keitinveteen.


title: Uuttaminen

text: Laboratorio-oloissa neste-nesteuuttoa voidaan käyttää esimerkiksi, kun liuoksessa on kaksi yhdistettä, joista vain toinen halutaan saada talteen. Apuna käytetään erotussuppiloa. Erotus saadaan aikaan kahden aineen liukoisuuseroilla: toinen eristettävistä aineista liukenee ehkä paremmin polaarisiin liuottimiin, kuten vesi, ja toinen vain poolittomiin liuoksiin, kuten heksaani. Erotussuppiloon kaadetaan nyt tutkittava liuos sekä jotakin liuotinta. Liuottimet eivät saa olla toisiinsa liukenevia, jolloin kahden nesteen välille muodostuu rajapinta.


title: Uuttaminen

text: Erotussuppiloa vuoroin ravistellaan ja vuoroin avataan ilma-aukkoa paineentasaamiseksi. Annetaan kahden liuoksen välisen rajapinnan asettua hetken, jolloin ensimmäinen tutkittavista aineista jää ensimmäiseen liuottimista ja toinen aineista taas toiseen liuottimista. Tämän jälkeen kaksi liuosta saadaan erilleen toisistaan valuttamalla alempi nestekerroksista pois suuttimen kautta. Sitten uutto kokonaisuudessaan yleensä toistetaan muutaman kerran.


title: Uuttaminen

text: Aineista tiheämpi on suppilossa alemmassa kerroksessa. Jos ei kuitenkaan tiedetä kumpi kerroksista on esim. rasvaliukoinen, voidaan ennen uuttoa suppilosta sen kaulan kautta ottaa pipetillä ylemmän kerroksen nestettä ja koittaa liuottaa se pieneen vesimäärään. Rasvaliukoinen ei liukene veteen.


title: Uuttaminen

text: Jotta uutettaessa liuennutta ainetta saataisiin mahdollisimman paljon talteen, toistetaan uutto yleensä vähintään 3 kertaa. Jos jokin aine liukenee rasva- ja vesifaasiin suhteessa 1:1, on liukenemissuhdetta kuvaava jakaantumiskerroin 1 koska 1/1 = 1. Sekoitettaessa 1 litra liuosta ja 1 l liuotinta keskenään, tulee liuottimeen teoriassa tällöin 50% tuotteesta, mutta tulos voidaan parantaa arvoon 55% jakamalla 1 l liuotin kahteen 0.5 l osaan.


title: Uuttaminen

text: Ensin siis sekoitetaan 1 l liuosta ja 0.5 l liuotinta. Ensimmäisestä uutosta tulee 1/3 liuenneesta aineesta liuottimeen koska:


title: Uuttaminen

text: 1-1/(1+0.5) = 0.33... = 1/3


title: Uuttaminen

text: Toinen uutto ottaa 1/3 liuenneesta aineesta, eli 2/9 alkuperäisestä koska alkuperäistä on jäljellä 2/3:


title: Uuttaminen

text: 1 - 1/3 = 2/3 = 0.66...


title: Uuttaminen

text: Yhteensä on liuenneesta aineesta uutettu 5/9 eli noin 55% aineesta koska:


title: Uuttaminen

text: 0.66... / 3 = 0.22... → 0.22... + 0.33... = 0.55... = 5/9


title: Uuttaminen

text: Laboratoriossa uuttotulosta voidaan siten parantaa käyttämällä paremman jakautumiskertoimen liuotinta ja tekemällä useita uuttoja pienemmillä määrillä liuotinta tai käyttämällä kokonaisuudessaan suurempaa määrää liuotinta.


title: Uuttaminen

text: Luonnonaineiden kuten kofeiinin eristämisessä voidaan käyttää myös ns. jatkuvauuttomenetelmää (vastavirtauuttoa). Tämä on myös teollisuusmittakaavan uuttomenetelmä. Tällöin uuttamiseen käytetään täytekappalekolonnia, jossa lähtöainetta syötetään kolonnin yläpäästä ja uuttavaa ainetta kolonnin alapäästä, ja lopputuote otetaan talteen kolonnin päältä. Vastaavasti alite kerätään kolonnin pohjalta.


title: Uuttaminen

text: Uuttokolonnit, joissa toinen faasi on neste ja toinen kaasu, voivat olla joko pohjakolonneja tai täytekappalekolonneja.


title: Uuttaminen

text: Neste-kiinteäuuttoon käytetään laboratorio-olosuhteissa operaatioon erityisesti suunniteltua laitteistoa (soxhlettia).


title: Chicago (elokuva)

text: Chicago on vuonna 2002 ensi-iltansa saanut Rob Marshallin ohjaama elokuvamusikaali, joka perustuu samannimiseen Broadway-musikaaliin 1970-luvulta. Elokuvan pääosissa ovat Renée Zellweger, Catherine Zeta-Jones, Richard Gere ja Queen Latifah.


title: Chicago (elokuva)

text: Bill Condon laati elokuvan käsikirjoituksen Bob Fossen ja Fred Ebbin musikaalin pohjalta. Danny Elfman sävelsi elokuvaan musiikkia John Kanderin musikaalisävellysten täydennykseksi.


title: Chicago (elokuva)

text: Elokuvan miespääosaroolia tarjottiin aluksi John Travoltalle, mutta tämä kieltäytyi.


title: Chicago (elokuva)

text: Nuori, kirkassilmäinen Roxie Hart uneksii esittävänsä vielä jonakin päivänä pääosaa uljaassa vaudeville-tuotannossa. Roxie toivoo astelevansa valaistulle estradille kuin konsanaan suuri idolinsa Velma Kelly, kaupungin kaunein ja vaarallisin laulajatähtönen.


title: Chicago (elokuva)

text: Mutta kohtalon oikusta kumpikin nainen päätyy telkien taakse murhatuomio sirossa niskassaan. Vanginvartija "Mama" Mortonin avustuksella Roxie kuitenkin löytää itselleen sulavan lakimiehen, Billy Flynnin, joka saa sensaatiouutisen kärkkäästi haistavat lehdet kiinnostumaan nuoren laulajattaren tapauksesta..."Chicago" voitti kolme Golden Globe -palkintoa:


title: Chicago (elokuva)

text: Lisäksi se oli ehdokkaana viidessä muussa kategoriassa:


title: Chicago (elokuva)

text: "The New York Timesin" kriitikot valitsivat "Chicagon" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Lämmönjohtavuus

text: Lämmönjohtavuus (toisinaan myös "lämmönjohtavuuskyky", tunnus λ) kuvaa, miten hyvin jokin materiaali johtaa lämpöä. Mitä suurempi lämmönjohtavuuslukema on, sitä paremmin lämpö johtuu. Lämmönjohtavuus ilmoittaa siirtyvän lämpötehon "P" poikkipinta-alaa "A" ja tiettyä materiaalissa vallitsevaa lämpötilagradienttia "dT/dx" kohti. SI-järjestelmän mukaisesti lämmönjohtavuudelle tulee yksiköksi watti / kelvin·metriä kohti eli "W/(K·m)".


title: Lämmönjohtavuus

text: Materiaalille ominaisen lämmönjohtavuuden avulla voidaan laskea jonkin kappaleen (poikkipinta-ala "A" ja pituus "l") lämpöresistanssi "R":


title: Lämmönjohtavuus

text: Laskentaesimerkkejä liittyen piirilevyihin:


title: Lämmönjohtavuus

text:
Käytännössä näistä arvoista voi päätellä, että lämpö kulkee piirilevyissä kohtuullisesti lasikuidun läpi vastapuolelle, mutta piirilevyllä lämpö leviää lähinnä vain folioiden vaikutuksesta.
Toisinaan lämmönjohtavuudella tarkoitetaan myös "lämpökonduktanssia", lämpöresistanssin käänteissuuretta, vaikka lämmönjohtavuus varsinaisesti on materiaalin ominaissuure.


title: Orgaaninen yhdiste

text: Orgaaninen yhdiste sisältää hiili-hiili sidoksia. Historiallisista syistä myös metaani luetaan orgaanisiin yhdisteisiin, mutta alkuainehiili (timantti, grafiitti, amorfinen hiili) epäorgaaniseen kemiaan. Kaikki eliöt ovat riippuvaisia orgaanisista yhdisteistä. Useimmat ravintoaineet, kuten rasva, proteiinit, hiilihydraatit ja vitamiinit, ovat orgaanisia yhdisteitä, samoin kuin sellaiset elämälle tärkeät aineet kuin hemoglobiini, lehtivihreä, entsyymit, ja hormonit.


title: Orgaaninen yhdiste

text: Suurin osa tunnetuista yhdisteistä on juuri orgaanisia yhdisteitä. Niitä tunnetaan lähes 50 miljoonaa erilaista, ja tiedetään, että orgaanisia yhdisteitä on olemassa paljon enemmän vielä karakterisoimattomana. Niistä muodostuvat niin ihmiset, eläimet kuin kasvitkin. Orgaanisten yhdisteiden suuri lukumäärä johtuu hiiliatomien kyvystä katenoitua, toisin sanoen muodostaa toisiinsa sitoutumalla pitkiä, usein haaraisiakin ketjumaisia tai rengasmaisia molekyylejä, joissa hiiliatomien muodostamaan runkoon voi liittyä muidenkin alkuaineiden atomeja.


title: Orgaaninen yhdiste

text: Alun perin orgaanisilla yhdisteillä tarkoitettiinkin vain eloperäisiä yhdisteitä, kunnes huomattiin, että orgaanisia yhdisteitä voidaan syntetisoida myös epäorgaanisista lähtöaineista. Orgaanisissa yhdisteissä on lähes aina myös vetyä. Muita mahdollisia hiilirunkoon liittyneitä atomeja on esimerkiksi happi, typpi, rikki, kloori ja bromi.


title: Orgaaninen yhdiste

text: Yksinkertaisimmat orgaaniset yhdisteet ovat hiilivetyjä. Ne koostuvat pelkästään hiilestä ja vedystä. Näistä yksinkertaisimpia ovat alkaanit, joissa hiiliatomit ovat liittyneet toisiinsa yksinkertaisin sidoksin. Hiilirungossa voi olla myös kaksoissidoksia ja kolmoissidoksia. Kaksoissidoksellisia yhdisteitä kutsutaan alkeeneiksi ja kolmoissidoksellisia yhdisteitä alkyyneiksi.


title: Orgaaninen yhdiste

text: Orgaanisessa yhdisteessä voi olla myös monia substituentteja, jolloin orgaanisia molekyylejä voidaan luokitella ja nimetä funktionaalisten ryhmien mukaan. Funktionaalisia ryhmiä ovat mm. alkoholit, eetterit, tiolit, sulfidit, alkyylihalidit, aldehydit, ketonit, amiinit, nitriilit, karboksyylihapot ja niiden johdokset. Yhdistettä, jossa on sekä karboksyylihappo- että aminoryhmä, sanotaan aminohapoksi.


title: Orgaaninen yhdiste

text: Kun orgaaninen yhdiste sisältää yhden tai useamman metalli-hiili -sidoksen, puhutaan organometalliyhdisteestä.


title: Orgaaninen yhdiste

text: Orgaaniset yhdisteet nimetään IUPACin suositusten mukaisesti.


title: Orgaaninen yhdiste

text: Orgaanisista yhdisteistä piirretään usein rakennekaavoja, joista käy ilmi atomien ja funktionaalisten ryhmien sijainti toisiinsa nähden. Koska piirrokset ovat kaksiulotteisia kolmiulotteisesta rakenteesta, niitä on yksinkertaistettu melko paljon. Epäorgaanisista yhdisteistä ei yleensä piirretä rakennekaavoja, koska niiden atomit voivat liittyä toisiinsa vain yhdellä tavalla.


title: Orgaaninen yhdiste

text:
Molekyylien rakennekaavoissa viiva atomien välissä tarkoittaa kahta sidoselektronia. Aina ei ole järkevää piirtää jokaista molekyylin atomia ja sidosta vaan rakenne voidaan esittää yksinkertaisena viivakaavana. Viivakaavassa atomien väliset sidokset piirretään yhdisteille ominaisia sidoskulmia käyttäen. Funktionaalisia ryhmiä lukuun ottamatta hiili- ja vetyatomeja ei yleensä merkitä näkyviin (poikkeus CH-ryhmät). Rakenteita tulkittaessa on muistettava että hiili on neliarvoinen. Viivakaava on käyttökelpoinen erityisesti suurimolekyylisiä yhdisteitä piirrettäessä.
Alla on esitetty 2-metyyli-1,3-butadieenin rakenne, jossa näkyvät kaikki sidokset ja atomit sekä yksinkertaisena viivakaavana.


title: Orgaaninen yhdiste

text: Joissain yhteyksissä, kuten koulukirjoissa ja biokemiassa, näkee vanhentuneita kaavoja, joissa kaikki kulmat ovat 90 astetta. Nämä ovat epärealistisia eivätkä kelpaa ennustamaan stereoelektroniikkaa.


title: The Allman Brothers Band

text: The Allman Brothers Band oli yhdysvaltalainen yhtye, jonka musiikille on ominaista rockin, bluesin, jazzin ja countryn ainesten yhdistäminen sekä lavaesiintymisten improvisoidut, pitkätkin osuudet. Yhtye perustettiin Jacksonvillessä, Floridassa 26. maaliskuuta 1969. Tuota ennen yhtyeen jäsenet olivat vaikuttaneet paikallisissa yhtyeissä Allman Joys ja Hourglass. Yhtye nauttii suurta suosiota kotimaassaan, mutta esimerkiksi Euroopassa se on saanut paljon vähemmän huomiota.


title: The Allman Brothers Band

text: Allman Brothersin suurimpia hittejä oli vuoden 1973 ”Ramblin’ Man”. Sovitus yhtyeen instrumentaalikappaleesta ”Jessica” toimi pitkään BBC:n autoiluviihdeohjelman "Top Gear" tunnusmusiikkina. Tunnettuja kappaleita ovat myös ”Whipping Post” ja ”Midnight Rider”. Allman Brothers Bandia pidetään yhtenä southern rockin maineikkaimpana edustajana.


title: The Allman Brothers Band

text: Yhtye koki kolauksen, kun sen suuresti arvostettu kitaristi Duane Allman kuoli moottoripyöräonnettomuudessa vuonna 1971 ja basisti Berry Oakley menehtyi vastaavassa onnettomuudessa vuotta myöhemmin 1972. Yhtye ei kuitenkaan lopettanut silloin, vaan vasta vuoden 2014 lokakuussa.


title: The Allman Brothers Band

text: Hakuteoksessa "St. James Encyclopedia of Popular Culture" (Gale, 2000) Jon Klinkowitz kutsuu Allman Brothers Bandia Yhdysvaltojen vastaukseksi 1960-luvun britti-invaasiolle. Hänen mukaansa yhtyeen improvisoiva country-rock-tyyli oli hyvin amerikkalaista, ja yhtyeen suosio vaikutti merkittävästi Yhdysvaltojen etelävaltioiden kulttuuriseen nousuun, joka huipentui Jimmy Carterin valintaan maan presidentiksi. Klinkowitzin mukaan Allman Brothers myös ensimmäisenä otti onnistuneesti käyttöön kahden soolokitaristin ja kahden rumpalin kokoonpanon.


title: The Allman Brothers Band

text: Veljekset Duane ja Gregg Allman varttuivat Daytona Beachissa, Floridassa. 1960-luvun alussa Gregg aloitti kitaransoiton ja sai veljensäkin innostumaan siitä. Duane jopa lopetti opiskelun keskittyäkseen soittamiseen ja hänestä tuli lopulta veljeään taitavampi kitaristi. Veljesten kiinnostus musiikkiin oli alkanut heidän käytyään B. B. Kingin konsertissa. Duane perehtyi erityisesti slide-kitaran soittamiseen. Gregg siirtyi soittamaan Hammond B3 -urkuja ja laulamaan. Heidän ensimmäinen yhtyeensä oli nimeltään Allman Joys. Allman Joysin äänityksiä julkaistiin myöhemmin Allman Brothersin menestyksen myötä albumilla "Allman Joys - Early Allman" vuonna (1973). Yhtyeen musiikki oli blues- ja soul-vaikutteista


title: The Allman Brothers Band

text: Vuonna 1967 Duane ja Gregg perustivat uuden yhtyeen nimeltä The Hour Glass. Uusi yhtye sai levytyssopimuksen Liberty-merkille ja vaikutti Los Angelesissa esiintyen Whisky a Go Gossa. Hour Glass levytti albumit "Hour Glass" (1967) sekä "Power Of Love" (1968). Yhtye äänitti myös kolmannen albumin Muscle Shoalsissa Alabamassa, mutta levy-yhtiö ei ollut vakuuttunut siitä eikä suostunut julkaisemaan sitä. Liberty toivoi Gregg Allmanin levyttävän sooloalbumin, joka ei kuitenkaan valmistunut.


title: The Allman Brothers Band

text: Syksyllä 1968 Hour Glassin hajottua Duane Allman muutti Jacksonvilleen, Floridaan ja liittyi paikalliseen 31st Of February-nimisen folk-yhtyeeseen, jossa oli mukana rumpali Butch Trucks. Duane päätti valita musiikin ammatikseen ja aloitti työskentelyn studiomuusikkona. Gregg Allman asui vielä jonkin aikaa Los Angelesissa ja aikoi opiskella hammaslääkäriksi.


title: The Allman Brothers Band

text: Studiomuusikkona toimiessaan Duane Allmanin lahjakkuus huomattiin ja hän pääsi mukaan studiosessioihin lähinnä Fame-studiolle Muscle Shoalsissa Alabamassa. Tunnettuja artisteja joiden levytyksillä Duane soitti ovat Derek and the Dominos, Boz Scaggs, Aretha Franklin, Wilson Pickett ja Otis Rush. Duanen slide-kitaralla soittama soolo Derek and the Dominosin "Layla" -kappaleessa on hänen tunnetuimpia levytyksiään. Hän levytti myös omaa sooloalbumiaan, mutta se ei valmistunut hänen elinaikanaan. Albumin materiaalia on kuitenkin julkaistu kokoelmilla "Duane Allman An Anthology I" (1972) ja "An Anthology II" (1974). Duanen slide-kitaran soitto toi erityistä huomiota hänelle. Slide-kitara oli myös yksi The Allman Brothers Bandin tavaramerkeistä koko uran ajan.


title: The Allman Brothers Band

text: Duane tahtoi myös perustaa oman yhtyeen ja kutsui veljensä Greggin muuttamaan Jacksonvilleen, sillä ei voinut kuvitella ketään muuta solistikseen. The Allman Brothers Bandia olivat perustamassa Duane Allman (kitara), Gregg Allman (urut ja laulu) sekä Butch Trucks (rummut). Lisäksi alkuperäiseen kokoonpanoon liittyivät Second Coming-yhtyeessä aiemmin soittaneet Dickey Betts (kitara) ja Berry Oakley (basso). He olivat tunteneet toisensa jo pitkään oltuaan yhteisillä keikoilla. Yhtyeen ensimmäiset harjoitukset pidettiin huhtikuussa 1969, joissa Duane totesi heidän löytäneen jotain säilyttämisen arvoista. Kokoonpanoon liittyi myös toinen rumpali Jaimoe, joka oli aiemmin soittanut Otis Reddingin yhtyeessä ja myös Duanen kanssa. Muut jäsenet eivät aluksi ymmärtäneet Duanen tahtoa hankkia kaksi rumpalia. Duane selitti haluavansa yhtyeeseen samanlaisen grooven kuin kahta rumpalia käyttäneet Otis Redding ja James Brown.


title: The Allman Brothers Band

text: Capricorn -levy-yhtiön perustanut Phil Walden oli pitänyt Duanen soitosta kuultuaan häntä studiosessioissa ja teki levytyssopimuksen The Allman Brothers Bandin kanssa. Pitkällisen harjoittelun jälkeen yhtye matkusti New Yorkiin äänittämään ensimmäistä studioalbumiaan, joka ilmestyi marraskuussa 1969 nimellä "The Allman Brothers Band". Albumi äänitettiin ja miksattiin kahdessa viikossa ja se on saanut hyviä arvioita. Ilmestyessään debyttialbumi myi kuitenkin vaatimattomasti. Albumi sisältää tanakkaa bluesvaikutteista soittoa. Siltä muodostuivat klassikoiksi kappaleet "Whipping Post" ja "Dreams".


title: The Allman Brothers Band

text: Yhtye muutti asumaan Maconin kaupunkiin Georgiaan. Berry Oakley osti vaimonsa kanssa suuren maalaistalon, jonne koko yhtye muutti roudareineen ja ystävineen asumaan. Taloa kutsuttiin nimellä "Big House". The Allman Brothers Band piti majaa talossa ja harjoitteli siellä. Yhtye piti myös moottoripyöräilystä kaupungissa, H&H Restaurant -ravintolasta, psykedeelien käyttämisestä sekä Maconin hautausmaalla oleskelusta, jossa he kirjoittivat kappaleita.


title: The Allman Brothers Band

text: Seuraava studioalbumi "Idlewild South" (1970) äänitettiin juuri Maconissa. Dickey Betts alkoi säveltää kappaleita Gregg Allmanin ohella. "Idlewild South" sisältää Bettsin kirjoittamat hittikappaleet "In Memory Of Elizabeth Reed" ja "Revival". Gregg Allmanin kirjoittamista kappaleista "Midnight Riderista" tuli The Allman Brothersin tunnetuimpia hittejä. "Idlewild South" menestyi debyttialbumia paremmin ja nousi myyntitilastoissa Top-40:een.


title: The Allman Brothers Band

text: "Idlewildin Southin" myötä The Allman Brothers Bandin suosio kasvoi ja yhtye esiintyikin yli 300 kertaa vuonna 1970. Yhtyeen maine kasvoi huomattavasti ja konserttien yleisömäärät suurenivat. Keikkailu oli raskasta yhtyeelle ja jäsenet alkoivat käyttää lääkkeitä ja päihteitä keventääkseen kiertue-elämän varjopuolia.


title: The Allman Brothers Band

text: Huhtikuussa 1970 The Allman Brothers Bandin kiertuemanageri Twiggs Lyndon ajautui konsertin jälkeen riitaan sen järjestäjän kanssa, joka ei ollut maksanut yhtyeen keikkapalkkiota kokonaan. Lyndon puukotti konsertin järjestäjän kuoliaaksi. Oikeudessa hänet tuomittiin maksamaan korvaukset tämän perheelle. Lyndon selitti olleensa niin uupunut kiertuemanagerin työstä, että oli sen ja päihteiden käytön seurauksena psykoosissa surmatessaan järjestäjän. Lyndon tuomittiin vankeuteen eikä hän työskennellyt enää yhtyeen kanssa. Hän kuoli laskuvarjo-onnettomuudessa vuonna 1979.


title: The Allman Brothers Band

text: Ollessaan kiertueella vuonna 1971 The Allman Brothers Band ymmärsi yleisön olevan tärkeä osa esiintymistään. He päättivät seuraavan albuminsa olevan konserttitaltiointi, sillä studiossa levyttäessä heistä oli tuntunut jotain olennaista puuttuvan. Heinäkuussa 1971 ilmestyi neljä LP:tä mutta vain seitsemän kappaletta sisältänyt livealbumi "At Fillmore East". Kappaleiden vähyys johtuu yhtyeen harrastamasta improvisaatiosta ja jamittelusta, joita ei suunniteltu etukäteen. Kappaleet venyivät niiden seurauksena jopa puolituntisiksi. "At Fillmore East" sai loistavia arvioita sekä yleisöltä että kriitikoilta ja on edelleen yksi arvostetuimmista livealbumeista. Erityisesti arvostettiin Duane Allmanin ja Dickey Bettsin virtuoosimaisia kitarasooloja.


title: The Allman Brothers Band

text: The Allman Brothers Band oli lyönyt itsensä läpi ja noussut Yhdysvalloissa kansansuosikeiksi. Seuraavalle albumille äänitettiin syksyllä 1971 kolme kappaletta. Yhtye päätti pitää taukoa kovan keikkailun ja työnteon jälkeen. Kitaristi Duane Allman, basisti Berry Oakley sekä roudarit Robert Payne ja Red Dog Campbell joutuivat menemään huumevieroitukseen lokakuussa 1971. Päivä vieroituksensa pääsyn jälkeen 29. lokakuuta 1971 Duane Allman lähti ajamaan moottoripyörällä käydäkseen Oakleyn vaimon syntymäpäivillä. Ajaessaan hän törmäsi tukkirekkaan jääden kaatuneen moottoripyörän alle. Duane oli elossa törmäyksen jälkeen mutta kuoli pian sairaalan leikkauspöydälle pää- ja vatsavammoihin.


title: The Allman Brothers Band

text: Yhtye järkyttyi ja masentui johtajansa kuolemasta mutta päätti jatkaa toimintaansa viisimiehisenä. Duanen tilalle ei otettu uutta kitaristia, koska muiden jäsenten mielestä kukaan ei voinut korvata häntä. Johtohahmon roolin oletettiin siirtyvän Gregg Allmanille, mutta sen ottikin itselleen Dickey Betts, joka tunnettiin dominoivana persoonana.


title: The Allman Brothers Band

text: Helmikuussa 1972 julkaistiin studioalbumi "Eat a Peach", joka sisälsi viimeiset Duanen kanssa äänitetyt kappaleet sekä Fillmore Eastissa äänitettyä live-materiaalia keväältä 1971. Albumin tunnettuja kappaleita ovat Duanen suosikkikappale "Melissa" sekä Bettsin kirjoittama "Blue Sky", josta tuli radiohitti. "Eat a Peach" myi myöhemmin platinaa. Myöhemmin samana vuonna Allman Brothers Bandiin liittyi kosketinsoittaja Chuck Leavell, joka oli aiemmin soittanut Dr. Johnin kanssa.


title: The Allman Brothers Band

text: Kesken seuraavan albumin äänitysten Berry Oakley joutui moottoripyöräonnettomuuteen 11. marraskuuta 1972, kun hän törmäsi linja-autoon Maconissa lähellä Duanen onnettomuuspaikkaa, muutaman kadunkulman päässä. Oakley oli onnettomuuden jälkeen vielä elossa ja palasi kotiinsa, mutta hän menehtyi muutaman tunnin kuluttua saamaansa päävammaan. Oakley ei koskaan toipunut hyvän ystävänsä Duanen kuolemasta ja oli viimeisen vuotensa hyvin masentunut sekä vakavasti päihderiippuvainen.


title: The Allman Brothers Band

text: Oakleyn tilalle basistiksi liittyi rumpali Jaimoen kanssa aiemmin soittanut Lamar Williams. Viides albumi "Brothers and Sisters" valmistui ja se julkaistiin elokuussa 1973. Chuck Leavell otti yhtyeessä suuren roolin kapellimestarina studiossa ja tuottajana. "Brothers and Sisters" sisältää muun muassa yhtyeen suurimmaksi hitiksi nousseen kappaleen "Ramblin' Man" sekä instrumentaalikappaleen "Jessica". Bettsin laulamaa "Ramblin' Mania" soitettiin paljon radiossa ja se nousi Billboard Hot 100 -listan sijalle 2. Albumin sisäkansi sisälsi kuvan yhtyeestä läheisineen ja taustajoukkoineen, yhteenkuuluvuutta haluttiin korostaa olevan jäljellä Duanen ja Oakleyn kuolemien jälkeen.


title: The Allman Brothers Band

text: Allman Brothers Band oli suositumpi kuin koskaan ja aloitti suuren kiertueen, jossa yhtye esiintyi suurissa konserttihalleissa ja ulkoilma-areenoissa. Kiertue oli suurmenestys, mutta yhtyeen jäsenet alkoivat riidellä keskenään ja heidän ystävyytensä rikkoutui. Yhtyettä rasittivat myös päihdeongelmat. Riidat kärjistyivät yhtyeen esiintyessä Grateful Deadin kanssa Washingtonissa. Konsertin jälkeen yhtyeellä ja sen roudareilla oli tappelu keskenään, joka päättyi kolmen pitkäaikaisen roudarin erottamiseen. Yhtye matkusti Boeing 720B -lentokoneella, joka oli ollut aiemmin Led Zeppelinin ja The Rolling Stonesin kanssa. Gregg Allman sanoi myöhemmin lentokoneen aloittaneen yhtyeen loppuajat.


title: The Allman Brothers Band

text: Jäsenten välien rakoilun myötä he alkoivat kiinnostua soolourille siirtymisestä. Gregg Allman julkaisi sooloalbumin "Laid Back" vuonna 1973 ja Dickey Betts country rockia sisältäneen albumin "Highway Call" (1974) oikealla nimellään Richard Betts. Gregg myös keikkaili soolona oman taustayhtyeen kanssa. Hän oli muuttanut Los Angelesiin ja seurusteli pop-tähti Cherin kanssa. Heidän suhde sai mediassa enemmän huomiota Greggin musiikillinen ura.


title: The Allman Brothers Band

text: Allman Brothers Band kokoontui kuitenkin äänittämään kuudennen studioalbumin "Win, Lose Or Draw", joka ilmestyi kesäkuussa 1975. Jäsene eivät enää työskennelleet yhdessä vaan kävivät äänittämässä osuutensa yksinään. Albumi ei saanut hyviä arvosteluja eikä siltä löytynyt uusia hittikappaleita. Sen tunnetuin kappale on lähes koko B-puolen pituinen Bettsin kirjoittama instrumentaali "High Falls".


title: The Allman Brothers Band

text: "Win, Lose Or Draw" -albumia seurasi suuri konserttikiertue. Yhtyeen jäsenet eivät viettäneet enää aikaa keskenään, eivätkä juuri harjoitelleet tai tehneet soundcheckejä. Yhtye oli mukana tukemassa Jimmy Carterin valintaa presidentiksi ja esiintyi Carterin vaalikampanjaan liittyvissä tilaisuuksissa.


title: The Allman Brothers Band

text: Yhtyeen ura päättyi vuonna 1976, kun Gregg todisti oikeudessa yhtyeen turvamiestä Scooter Herringiä vastaan, jota syytettiin kokaiinin hallussapidossa ja välittämisestä. Muut Allman Brothers Bandin jäsenet, erityisesti Betts, syyttivät Greggiä vasikaksi ja jättivät yhtyeen. Herring tuomittiin 75 vuodeksi vankeuteen, mutta ennen tuomion käytäntöönpanoa presidentti Jimmy Carter armahti hänet. Gregg on myöhemmin sanonut kuitenkin olleensa Herringin puolella tapauksessa. Allman Brothers Band hajosi ja jäsenet vannoivat julkisuudessa, etteivät enää soita koskaan yhdessä. Hajoamisen jälkeen ilmestyi vielä livealbumi "Wipe The Windows, Check The Oil, Dollar Gas".


title: The Allman Brothers Band

text: Dickey Bettsin esiintyessä Great Southern -yhtyeensä kanssa New Yorkissa elokuussa 1978 Gregg Allman nousi lavalle mukaan soittamaan. Allman ja Betts hylkäsivät vihanpidon, sopivat riitansa ja alkoivat suunnitella Allman Brothers Bandin paluuta. Alkuperäisistä jäsenistä mukana olivat Allman, Betts, Trucks ja Jaimoe. Lisäksi mukaan otettiin Great Southernin kitaristi Dan Toler ja basisti David Goldflies.


title: The Allman Brothers Band

text: Allman Brothers Band levytti comeback-albumin "Enlightened Rogues", joka ilmestyi helmikuussa 1979. Albumilta nousi hitiksi kappale "Crazy Love". Yhtyeen paluu sai hyvän vastaanoton ja yhteishenki oli hyvä. Dickey Betts oli tässä vaiheessa yhtyeen pääasiallinen säveltäjä.


title: The Allman Brothers Band

text: Seuraava albumi "Reach For The Sky" (1980) sisälsi jälleen Bettsin instrumentaalin "From The Madness Of The West". Capricorn Records oli mennyt konkurssiin ja albumin julkaisi Arista Records. Albumin jälkeen Jaimoen tilalle liittyi uusi rumpali, Great Southernissa soittanut Dan Tolerin veli David Toler. Samalla Allman Brothers Bandiin liittyi kosketinsoittaja Mike Lawler.


title: The Allman Brothers Band

text: 7-miehinen kokoonpano levytti vuonna 1981 studioalbumin "Brothers of the Road". Albumin musiikissa oli enemmän poppia kuin aiemmin. Albumin tunnetut kappaleet ovat versio Elvis Presleyn "I Beg Of You"-kappaleesta sekä "Maybe We Can Go Back To Yesterday". Samalla "Brothers Of The Road" -nimellä ilmestyi konserttitallenne lokakuulta 1980.


title: The Allman Brothers Band

text: Yhtyeen jäsenistä tuntui kuitenkin innon ja luovuuden kadonneen. Albumit myivät odotettua vähemmän, joten Allman Brothers Band hajosi vuonna 1982, hyvässä ilmapiirissä toisin kuin kuusi vuotta aiemmin.


title: The Allman Brothers Band

text: Allman Brothers Band esiintyi heinäkuussa 1986 Charlie Danielsin Volunteer Jam -tapahtumassa sekä saman vuoden lokakuussa Madison Square Gardenissa. Allmanin, Bettsin, Trucksin ja Tolerin lisäksi kokoonpanossa olivat takaisin palannut Jaimoe, Chuck Leavell kosketinsoittajana sekä Bruce Waibel basistina.


title: The Allman Brothers Band

text: Yhtyeen varsinainen paluu tapahtui vuonna 1989, kun julkaistiin laaja kokoelmaboksi "Dreams". Samalla yhtye palasi keikkailemaan. Uudessa kokoonpanossa olivat mukana alkuperäiset jäsenet Allman, Betts, Trucks ja Jaimoe. Lisäksi mukaan valittiin Dickey Bettsin yhtyeessä soittaneet kitaristi Warren Haynes ja kosketinsoittaja Johnny Neel sekä Artimus Pylen sekä Peter Crissin yhtyeissä soittanut basisti Allen Woody.


title: The Allman Brothers Band

text: Heinäkuussa 1990 ilmestyi albumi "Seven Turns", jolle sisältyivät hittikappaleet "Good Clean Fun" ja "Seven Turns". Albumi sekä uusi kokoonpano saivat hyvän vastaanoton. Johnny Neel lähti yhtyeestä seuraavana vuonna. Kokoonpanoon liittyi tuolloin lyömäsoittaja Marc Quinones. Kesällä 1991 julkaistiin studioalbumi "Shades of Two Worlds", jonka hitit olivat "End Of The Line" ja "Nobody Knows".


title: The Allman Brothers Band

text: Loppukesällä 1993 Dickey Betts pidätettiin hänen vastustettuaan virkavaltaa ja hän joutui hetkeksi vankilaan. Bettsiä tuurasi yhden esityksen ajan Ozzy Osbournen kitaristina tunnettu Zakk Wylde sekä myöhemmin Jimmy Herring, David Grissom sekä Jack Pearson. Betts pääsi palaamaan kokoonpanoon lokakuussa 1993.


title: The Allman Brothers Band

text: Toukokuussa 1994 julkaistiin albumi "Where It All Begins", jolla yhtye esitti aikuisrockia. Albumin tunnetuin kappale on Haynesin sävellys "Soulshine". Elokuussa 1994 Allman Brothers Band esiintyi Woodstock II -festivaaleilla. Esiintyminen on julkaistu DVD:nä, joka sisältää myös yhtyeen MTV Unplugged -esityksen marraskuulta 1990.


title: The Allman Brothers Band

text: Allman Brothers Band valittiin Rock and Roll Hall of Fameen tammikuussa 1995 Willie Nelsonin esittelemänä. Alkoholiongelmasta kärsinyt Allman osallistui valintaseremoniaan humalassa eikä kyennyt pitämään kiitospuhettaan. Hän järkyttyi nähtyään seremonian televisiosta ja päätti lähteä vieroitushoitoon.


title: The Allman Brothers Band

text: Warren Haynes ja Allen Woody olivat aloittaneet Gov’t Mule -sivuprojektin ja päättivät keskittyä siihen täysipainoisesti vuonna 1997, jolloin he jättivät Allman Brothers Bandin. Tilalle liittyivät kitaristi Jack Pearson ja basisti Oteil Burbridge. Yhtye ei levyttänyt tällä kokoonpanolla. Tinnituksesta kärsinyt Pearson jätti yhtyeen vuonna 1999, jolloin rumpali Butch Trucks soitti veljenpojalleen Derek Trucksille. Derek oli vasta 20-vuotias, eikä ollut edes syntynyt kun Allman Brothers Band perustettiin. Hän oli nuoresta iästään huolimatta lahjakas kitaristi ja hänelle oli suuri kunnia olla osa yhtyettä. Derek Trucksia on kutsuttu Duane Allmanin ensimmäiseksi varsinaiseksi korvaajaksi.


title: The Allman Brothers Band

text: Marraskuussa 2000 Allman Brothers Band julkaisi livealbumin "Peakin' at the Beacon". Ennen albumin julkaisua Dickey Betts erotettiin yhtyeestä kesällä 2000. Bettsin päihteiden käyttö aiheutti riitoja sekä hänen soittotaitonsa olivat heikentyneet. Betts haastoi myöhemmin yhtyeen oikeuteen vastavetona erottamiselleen. Hän jatkoi soittamista perustamalla Great Southern -yhtyeensä uudelleen. Bettsin lähtö vaikutti yhtyeeseen kuitenkin positiivisesti ja yhteishenki oli erittäin hyvä.


title: The Allman Brothers Band

text: Bettsin tilalle liittyi väliaikaisesti Jimmy Herring, joka soitti yhtyeessä vain vuoden 2000 ajan. Lopulta Warren Haynes palasi yhtyeeseen. Allen Woody kuoli elokuussa 2000, jolloin Gov't Mule jäi tauolle, mutta teki paluun myöhemmin. Allman Brothers Bandin keikkailu jatkui tiiviisti ja maaliskuussa 2003 ilmestyi studioalbumi "Hittin' the Note". Albumi otettiin erittäin hyvin vastaan sekä sitä pidetään yhtyeen uran parhaimmistoon kuuluvana. Haynes ja Trucks soittavat molemmat slide-kitaraa Duane Allmanin tyylillä. Derek Trucks tunnetaan taitavana sliden soittaja ja hän opettelikin lapsena soittamaan sitä juuri Duane esikuvanaan.


title: The Allman Brothers Band

text: Vuonna 2009 Allman Brothers Band teki 40-vuotisjuhlakiertueen, jolla vieraili muun muassa Eric Clapton. Allman sanoi kiertueen olleen hauskin yhtyeen kanssa tekemänsä työ.


title: The Allman Brothers Band

text: Vuonna 2010 Gregg Allman oli maksansiirtoleikkauksessa. Hän sairasti C-tyypin hepatiittia, mutta keikkaili ja levytti siitä huolimatta. Hän kärsi myös epäsäännöllisistä sydämenlyönneistä. Häneltä ilmestyi sooloalbumi "Low Country Blues" alkuvuonna 2011.


title: The Allman Brothers Band

text: Tammikuussa 2014 Derek Trucks ja Warren Haynes ilmoittivat eroavansa Allman Brothers Bandista vuoden 2014 jälkeen. Myös Allman ilmoitti yhtyeen lopettavan lokakuussa 2014 sovittujen keikkojen jälkeen. Yhtye soitti viimeisen konserttinsa New Yorkin Beacon Theatressa 28. lokakuuta 2014.


title: The Allman Brothers Band

text: Rumpali Butch Trucks teki itsemurhan 69-vuotiaana tammikuussa 2017. Gregg Allman menehtyi maksasyöpään saman ikäisenä 27. toukokuuta 2017. Hänen viimeinen sooloalbuminsa "Southern Blood" ilmestyi postuumisti syyskuussa 2017.


title: The Allman Brothers Band

text: Lähde:


title: Kadmium

text: Kadmium on valkoinen ja pehmeä metalli. Sen kemiallinen merkki on Cd () ja järjestysluku 48. Sen sulamispiste on melko matala, noin 320 °C. Sitä valmistetaan lähinnä sinkin valmistuksen sivutuotteena. Nykyään tärkein käyttökohde on nikkelikadmiumakut. Aikaisemmin kadmiumia on käytetty muun muassa teräksen päällystämisessä, mutta siitä on luovuttu kadmiumin ympäristöhaittojen takia. Kadmium on ihmiselle myrkyllistä ja se aiheuttaa syöpää.


title: Kadmium

text: Kadmiumsulfidia on käytetty aikaisemmin tuottamaan keltaista väriä muun muassa muoveihin, maaleihin ja kumeihin. Kadmiumia voidaan käyttää myös galvanoinnissa, jolloin se suojaa terästä. Galvanointia on käytetty erityisesti meriveden aiheuttamaa ruostumista vastaan. Tästä on kuitenkin luovuttu kadmiumin ympäristöhaittojen takia. Televisiossa kadmiumia on käytetty värien tuottamisessa.


title: Kadmium

text: Nykyään kadmiumia käytetään erityisesti nikkelikadmiumakuissa, joiden etuna on nopea latausaika ja keveys. Euroopan unioni on kuitenkin rajoittanut kadmiumin käyttöä. Kadmiumia voidaan käyttää telluurin kanssa aurinkokennojen ohutkalvoissa.


title: Kadmium

text: Toinen tärkeä käyttökohde on laakerit, sillä sen kitka muiden materiaalien kanssa on pientä ja se kestää hyvin kulutusta. Sitä voidaan käyttää myös juotoksissa, sillä sen metalliseosten sulamispiste on yleensä matala. Kadmiumia on muun muassa Woodin metallissa ja Newtonin metallissa, joiden sulamispisteet ovat matalia. Kadmiumia voidaan käyttää myös pinnoitteissa.


title: Kadmium

text: Kadmiumia on yhä laillista käyttää ruoanlaittoon käytettävän keramiikan lasituksessa ja väreissä. Sitä voi olla erityisesti punaisissa, keltaisissa tai oransseissa väreissä. Etenkin vanhoista astioista, jotka on valmistettu ennen raja-arvojen säätämistä, saattaa liueta myrkkyä. Uusistakin maahantuoduista astioista löytyy välillä kadmiumia. Uusien astioiden ostaja voi pyytää myyjää näyttämään keramiikan vaatimustenmukaisuusilmoituksen, eli takuun, että jo valmistaja tai maahantuoja on testauttanut astian ja se on nykyisten asetusten mukainen ja turvallinen.


title: Kadmium

text: Kadmium on myrkyllinen metalli. Kadmium on kemiallisesti hyvin samanlaista kuin sinkki, joten se pääsee sinkin avulla helposti ihmiskehoon ruuan mukana. Ihminen altistuu kadmiumille myös muun muassa vanhojen astioiden, tupakan ja saastuneen veden kautta. Ruuansulatus pystyy suodattamaan suurimman osan kadmiumista pois. Kadmium sitoutuu veressä punasoluihin ja kertyy erityisesti munuaisiin, ja voi olla haitallista kiveksille ja maksalle. Maksassa ja munuaisissa voi olla yhteensä yli puolet koko elimistön kadmiumista. Munuaisten kadmiumpitoisuus suurenee koko eliniän. Jos ihminen kärsii samalla d-vitamiinin puutoksesta, niin kadmium voi heikentää luita ja niveliä, jolloin muun muassa kävelystä tulee kivuliasta. Maailman terveysjärjestön alainen kansainvälinen syöpätutkimuslaitos IARC on todennut kadmiumin ensimmäisen luokan karsinogeeniksi. Pitkäaikainen kadmiumin anto koe-eläimille on aiheuttanut niille verenpainetautia. Tarkkaa myrkytysmekanismia ei tunneta, mutta on epäilty, että kadmium korvaa sinkin joissakin entsyymeissä. Rotilla on todettu LD50-arvoksi, kun kadmium saadaan suun kautta, 225 mg/kg, ja hiirillä suoraan kehoon injisoituna 5,7 mg/kg. Ihmisillä tappava annos on suun kautta 150 mg tai 20 minuuttia hengitettynä 39 mg/m.


title: Kadmium

text: Kadmiumaltistuksessa tyypillisiä oireita ovat yskä, punoitus, ripuli, päänsärky, pahoinvointi ja oksentelu. Altistus tapahtuu usein hengitysteitse. Ensiapuna akuutissa kadmiummyrkytyksessä on vatsahuuhtelu ja yleistilan hoito. CaNaEDTA kelatoi kadmiumia pois elimistöstä, ja sitä suositellaan käytettäväksi myrkytyksen hoidossa, vaikka sen tehosta ei ole varmaa näyttöä.


title: Kadmium

text: Koska kadmium on jauheena herkästi syttyvää, niin on tärkeää huolehtia ettei sitä käsitellä avotulen lähellä. Kadmiumin palamisessa syntyy myrkyllisiä kaasuja.


title: Kadmium

text: Ilmakehään pääsee vuosittain noin kahdeksan tonnia kadmiumia, joka päätyy ilmakehän kautta maaperään ja sitä kautta eläimiin. Toisen maailmansodan jälkeen Japanin kaivostoiminta saastutti Jinzū-joen, jolloin kadmiumia kertyi riisiviljelmiin. Tällöin paikalliset asukkaat sairastuivat tyypillisiin kadmiumin aiheuttamiin sairauksiin (itai-itai -tauti).


title: Kadmium

text: Kadium löydettiin sinkkikarbonaatin sivutuotteena: kun sinkkikarbonaattia kuumennetaan, syntyy valkoista sinkkioksidia, mutta joskus tuote oli keltaista. Friedrich Stromeyer tutki näytteitä, jolloin hän totesi aineen sisältävän uutta alkuainetta, kadmiumoksidia. Hän pystyi eristämään sen sinkkioksidista ja pelkisti sen metalliseksi kadmiumiksi. Vuonna 1817 Stromeyer nimesi alkuaineen kadmiumiksi. Nimi juontaa sinkkikarbonaatin latinankielisestä nimestä "cadmia", joka viittaa sinkkioksidiin ja kreikkalaisen mytologian Kadmokseen. Tietämättä Stromeyerin tuloksista Karl Hermann löysi kadmiumia vuonna 1818 sinkkisulfidista epäpuhtautena.


title: Kadmium

text:
Kadmiumia on maankuoressa arviolta 150 ppb ja aurinkokunnassa noin 6 ppb. Tärkeitä kadmiumin mineraaleja ovat muun muassa sinkkivälke ja greenokiitti. Kadmiumia tuotetaan lähinnä sinkin louhinnan sivutuotteena, mutta myös lyijyn ja kuparin tuotannosta syntyy kadmiumia. Kadmium voidaan tislata pois metallisesta sinkistä tai saostaa sulfaattina. Yksi menetelmä on myös pelkistää se pois sinkki- ja kadmiumsulfaatti seoksesta lisäämällä liuokseen sinkkijauhetta:
Sitä tuotetaan vuosittain noin 14 tonnia. Puhtaan kadmiumin kilohinta on noin 400 euroa.


title: Kadmium

text: Tärkeimmät tuottajat ovat Kanada, Japani, Belgia, Yhdysvallat, Kiina, Kazakstan ja Saksa.


title: Kadmium

text: Kadmium on muokattava, taipuva ja pehmeä metalli. Sen väri on valkoinen tai sinertävän valkoinen, joskin se on yleensä jauheena harmaata ilman kosteuden takia. Se on niin pehmeää, että sitä on helppo leikata tavallisella veitsellä. Se on hyvä sähköjohde. Sen sulamispiste on melko matala, noin 320 °C. Sen tiheys on 8,65 g/cm.


title: Kadmium

text: Kadmium on metalli, mutta sitä ei pidetä siirtymämetallina, koska sillä tai sen kationilla ei ole tyhjää d-orbitaalia. Sen ainoa hapetusaste on +II. Kadmium on elektropositiivinen metalli. Se ei reagoi veden kanssa. Kadmium liukenee helposti happoihin muodostaen Cd-ionin. Se ei kuitenkaan liukene emäksiin. Kun kadmiumia lämmittää hapen läsnä ollessa, syntyy kadmiumoksidia CdO.


title: Kadmium

text:
Kadmiumin akvakompleksi hydrolysoituu heikosti vedessä:
Hydrolyysireaktion tasapainovakio on noin 10.


title: Kadmium

text: Kadmium muodostaa paljon erilaisia vesiliukoisia suoloja, kuten nitraatin, sulfaatin, sulfiitin, asetaatin ja perkloraatin. Hydroksidi-ioni saostaa veteen niukkaliukoisen Cd(OH), mutta se liukenee ylimäärään ammoniakkia muodostaen heksa-ammiini-kompleksin. Ruskeaa tai mustaa kadmiumoksidia voi muodostaa polttamalla kadmiumnitraattia tai -karbonaattia: väri riippuu siitä kuinka paljon oksidia on kuumennettu. Kadmium muodostaa myös muiden kalkogeenien kanssa yhdisteet. Kadmiumille tunnetaan kaikki halidiyhdisteet, jotka ovat kaikki veteen runsasliukoisia. Ne liukenevat myös muihin poolisiin liuottimiin kuten etanoliin, asetoniin ja THF:iin. Syanidi muodostaa kadmiumin kanssa yhdisteitä, joissa on lineaarinen silta Cd-CN-Cd. Tämä mahdollistaa poikkeuksellisten rakenteiden muodostamisen. Se voi muodostaa muun muassa timanttimaisen rakenteen, joissa jää tilaa muille atomeille.


title: Kadmium

text: Koska kadmiumin d-orbitaali on täynnä, se ei muodosta siirtymämetalleille tyypillisiä komplekseja hiilimonoksidin, typpioksidin tai alkeenien kanssa. Tyypillinen koordinaatioluku on 4-6. Kadmium koordintoituu helposti kalkogeenien kanssa, erityisesti RS- (R = alkyyli) tai ArS-ryhmän kanssa. Se koordinoituu tyypillisesti rikin, seleenin tai fosforin kautta. Se muodostaa myös erilaisia ammiinikomplekseja esimerkiksi ammoniakin, etyleenidiamiinin ja muiden diamiinien kanssa. Amidikomplekseja käytetään lähtöaineena alkoksidien synteesissä. Kadmiumille tunnetaan myös oksokomplekseja muun muassa oksofosfiini- ja oksopyridiinikomplekseja.


title: Kadmium

text: Kadmiumin organometalliyhdisteet ovat muotoa RCd, jossa R on alkyyliryhmä. Ne ovat tavallisesti lineaarisia. Ne voidaan valmistaa vedettömästä kadmiumhalidista antamalla sen reagoida alkyylilitiumin kanssa.


title: Kadmium

text: Luonnossa tavataan kahdeksaa isotooppia, joista kuusi ovat stabiileja ja kaksi radioaktiivisia. Isotooppien massat ovat välillä 95–132. Cd voidaan käyttää lejeerinkien analysoinnissa.


title: Kahdenkertainen kirjanpito

text: Kahdenkertainen kirjanpito on kirjanpitotapa, jossa jokaisen tapahtuman yhteydessä merkitään sekä mistä raha on otettu että minne se on laitettu.


title: Kahdenkertainen kirjanpito

text:
Kahdenkertaisen kirjanpidon kehittäminen on merkitty italialaisen matemaatikon, Leonardo da Vincin työtoverin, fransiskaanimunkki Luca Paciolin (n. 1450 - 1514) ansioksi. Paciolin pääteos oli "Summa di arithmetica, geometrica, proportione et proportionalita". Kirja julkaistiin vuonna 1494 ja tässä kirjassa on esitetty muun matemaattisen tutkimuksen ohessa kahdenkertaisen kirjanpidon periaatteet. Teos merkitsi kahdenkertaisen kirjanpidon läpimurtoa ja Paciolin kuvaama menetelmä on periaatteessa toiminut pohjana kaikille sen jälkeen julkaistuille kirjanpidon oppaille. Ilmeisestikään hän ei keksinyt kahdenkertaista kirjanpitoa, mutta kuvasi selkeästi venetsialaiskauppiaiden käyttämän menetelmän.
Ensimmäinen suomenkielinen kirjanpidon oppikirja julkaistiin 1800-luvun puolivälissä, jolloin ilmestyi August Liliuksen oppikirja Käyttännöllinen opastus Yksinkertaisessa kirjanpidossa varsinkin Tehdastelijoille ja Ammattilaisille. Tämä opus käsitteli kuitenkin vain yhdenkertaista italialaista kirjanpitoa. Kahdenkertaisen kirjanpidon periaatteet tulivat suomalaisiin oppikirjoihin vasta 1900-luvun alkupuolella.


title: Kahdenkertainen kirjanpito

text: Kahdenkertaisen kirjanpidon perusidea on seurata kahta taloudellista asiaa:


title: Kahdenkertainen kirjanpito

text: Esimerkki:


title: Kahdenkertainen kirjanpito

text: Rahoitustapahtumissa rahan lähteitä ovat pääoman hankinta ja suoritteiden myynti. Rahan käyttöä on kolmenlaista: tuotannontekijöiden hankinta (työ, raaka-aineet, koneet), pääoman palautukset ja voitonjako.


title: Kahdenkertainen kirjanpito

text: Eri rahan käytön kohteita ja rahan lähteitä kutsutaan "tileiksi". Tilin vasenta puolta kutsutaan nimellä "debet" ja oikeaa puolta nimellä "kredit". Debetiin merkitään aina rahan käyttö ja kreditiin vastaavan taloudellisen tapahtuman rahan lähde, jolloin rahan käytön summa on aina sama kuin rahan lähteenkin, jos kirjanpidossa ei ole tehty virheitä. Tällöin on kuitenkin rahan "käytöksi" luettava myös sen jääminen toistaiseksi yrityksen kassaan, joka taas voi olla myös rahan (välittömänä joskaan ei viimekätisenä) "lähteenä". Yksi kahdenkertaisen kirjanpidon alkuperäisiä ideoita olikin nimenomaan virheiden paljastuminen automaattisesti.


title: Kahdenkertainen kirjanpito

text:
Kirjanpitoon merkittävät liiketapahtumat luokitellaan seuraavasti:Kahdenkertaiseen kirjanpitoon kirjattava meno syntyy samalla hetkellä kun yrityksen tuotannontekijä otetaan vastaan. Esimerkiksi ravintolalle syntyy meno samalla hetkellä kun se vastaanottaa keittiöön vihanneslähetyksen.
Vihanneslähetyksen maksaminen viikkoa myöhemmin ei enää synnytä menoa, se on rahoitustapahtuma.


title: Kahdenkertainen kirjanpito

text: Tulo syntyy yritykselle samalla hetkellä kun sen valmistama tuote tai palvelu luovutetaan asiakkaalle. Kun asiakas maksaa ostamansa tuotteen pari viikkoa myöhemmin, on kyseessä jälleen rahoitustapahtuma.


title: Weimarin tasavallan sanasto

text: Tässä artikkelissa on lueteltu termejä ja aatteita, jotka ovat käyttökelpoisia Weimarin tasavallan poliittisen tilanteen ymmärtämiseksi. Osa niistä on erityisesti aikakaudelle ja hallinnolle tyypillisiä, osaa on käytetty muissakin yhteyksissä, mutta ovat kuitenkin asian kannalta olennaisia.


title: Tiedemies

text: Tiedemies voi tarkoittaa ainakin:


title: Pianisti

text: Pianisti on henkilö, joka soittaa pianoa. Rajoitetummin ja painokkaammin termillä viitataan vakavasti pianonsoittoa harrastaviin sekä ammattilaisiin. Ammattimaiseksi pianistiksi harjaantuminen aloitetaan yleensä viimeistään kouluiässä. Suomessa pianistit saavat peruskoulutuksensa musiikkiopistoissa, joissa voi suorittaa perustason ja musikkiopistotason opinnot. Tämän jälkeen on mahdollista jatkaa toisen asteen opinnoilla konservatoriossa, jossa voi suorittaa muusikon ammattitutkinnon, sekä kolmannen asteen opinnoilla ammattikorkeakoulussa tai Sibelius-Akatemiassa.


title: Pianisti

text: Pianistit työskentelevät joko itsenäisinä ammatinharjoittajina esiintyen soolo- tai yhtyekokoonpanoissa tai kiinnitettyinä orkesteriin. Useimmat oopperat ja baletit sekä monet kuorot käyttävät harjoituspianisteja, joiden tehtävänä on soittaa pianolla orkesterille kuuluva osuus harjoituksissa. Tällöin ammattinimike on korrepetiittori.


title: Tradenomi

text: Tradenomi on kaupallisen alan ammattikorkeakoulututkinto. Tutkinnon laajuus on 210 opintopistettä (140 opintoviikkoa) eli kolmen ja puolen vuoden opinnot. Suomessa tradenomeja kouluttavat kaikki ammattikorkeakoulut paitsi Humanistinen ammattikorkeakoulu, Diakonia-ammattikorkeakoulu ja Poliisiammattikorkeakoulu.


title: Tradenomi

text: Tradenomi-tutkinnon virallinen englanninkielinen nimitys on "Bachelor of Business Administration" (BBA).


title: Tradenomi

text: Vuonna 2012 11 eri koulutusohjelmaa tarjosi tradenomitutkintoon johtavia opintoja:


title: Tradenomi

text: Muista ammattikorkeakoulututkinnoista poiketen tradenomin tutkintonimikkeeseen ei kuulu lyhennettä ”(AMK)”, sillä tutkintonimike otettiin käyttöön vasta ammattikorkeakoulujen myötä. Ensimmäiset tradenomit valmistuivat vuonna 1995.


title: Tradenomi

text: Vuosittain tradenomitutkintoon johtavien koulutusohjelmien aloittavia opiskelijoita on noin 7 500 opiskelijaa (nuoriso- ja aikuiskoulutus). Tutkinnon suorittaneista naisia oli vuonna 2012 noin 71 %.


title: Tradenomi

text: Ammattikorkeakoulututkinnot ovat kirjattu lainsäädäntöön korkeakoulututkintoina. Ammattikorkeakoulut eivät kuitenkaan ole yliopistoja. Yliopistotermiä on aikaisemmin käytetty korkeakouluista, joissa oli vähintään neljä korkeakoulun tiedekuntaa.


title: Tradenomi

text: Tradenomin tutkinto on alempi korkeakoulututkinto (Ammattikorkeakoululaki 932/2014 11§). Tutkinto antaa pätevyyden hakea sellaisia virkoja ja julkisia tehtäviä, joihin on säädetty pätevyysvaatimukseksi korkeakoulututkinto, alempi korkeakoulututkinto tai ammattikorkeakoulututkinto.


title: Tradenomi

text: Ammattikorkeakouluissa suoritettava tradenimitutkinto on laajuudeltaan 210 opintopistettä (yliopistoissa suoritettavat eri alojen kandidaatin tutkinnot ovat laajuudeltaan 180 opintopistettä). Ammattikorkeakoulututkinto ja yliopistojen kandidaatin tutkinnot ovat vaativuustasolla 6 eurooppalaisen tutkintojen viitekehyksen (EQF) mukaisesti, jota Suomessa käytetään.


title: Tradenomi

text: Tradenomin tutkinto antaa kelpoisuuden hakea lukuisiin MBA-ohjelmiin, joita Suomessa toteuttaa muun muassa Aalto-yliopisto ja Hanken sekä Henley Business School. Tutkinnon lisäksi pääsyvaatimuksina on ohjelman järjestäjästä riippuen esimerkiksi usean vuoden työkokemus, kielikokeen suorittaminen ja suositukset. eMBA-ohjelmat Suomessa maksavat suorittajalle kymmenen ja viidenkymmenen tuhannen euron väliltä.


title: Tradenomi

text: MBA ei ole Suomessa sama kuin tradenomi (ylempi AMK). MBA-opintoja ei Suomessa ole säädelty, jolloin koulutuksen laajuus ja sisältö vaihtelevat. Executive Master of Business Administration (eMBA) ei myöskään ole virallisen koulutusjärjestelmän mukainen tutkinto, se on jatkokoulutusta.


title: Tradenomi

text: Ylemmät korkeakoulututkinnot ovat tasoa 7. Ylemmän korkeakoulututkinnon raja on vähintään 300 op. Liiketalouden ja hallinnon jatko-opinnot eli ylempien ammattikorkeakoulututkintojen koulutusohjelmat tuottavat tutkinnon Tradenomi (ylempi AMK). Opinnot ovat laajuudeltaan 90 op. Tradenomi opiskelee 90 op aikaisemmin suoritetun 210 op:n lisäksi (210 op + 90 op = 300 op). Vastaavasti yliopistoissa kandidaatti opiskelee maisteriopinnoissa 120 op, jotta ylemmän korkeakoulututkinnon raja täyttyy (180 op + 120 op = 300 op).


title: Tradenomi

text: Ylempi amk-tutkinto oikeuttaa käyttämään tradenomi (ylempi AMK) ja Master of Business Administration -tutkintonimikkeitä. Hakuedellytyksenä opintoihin on soveltuva korkeakoulututkinto ja vähintään kolmen vuoden työkokemus. Teoriassa opiskelun aloittava tradenomi voisi valmistua ylempään ammattikorkeakoulututkintoon kahdeksassa vuodessa. Käytännössä aika on pidempi, johtuen siitä, että tradenomiksi valmistumisen jälkeen on hankittava alakohtaista työkokemusta vähintään kolme vuotta, ennen kuin on edes mahdollista hakea opiskelemaan ylempää tutkintoa.


title: Tradenomi

text: Ylempi ammattikorkeakoulututkinto antaa kelpoisuuden hakea lisensiaatin- tai tohtorintutkintoon tähtääviin tieteellisiin jatko-opintoihin (vaativuustaso 8).


title: Tradenomi

text: Työelämässä tradenomi toimii usein johto-, kehittämis-, suunnittelu-, myynti-, markkinointi- ja koulutustehtävissä. Vuonna 2011 teknologiateollisuus (mukaan lukien tietotekniikan palveluala), tukku- ja vähittäiskauppa, finanssiala, valtio ja kunnat olivat toimialoista tradenomivoittoisimmat. Tyypillisiä tehtävänimikkeitä ovat muun muassa projektipäällikkö, kirjanpitäjä, myyjä, myymäläpäällikkö, myyntipäällikkö, järjestelmäasiantuntija, it-konsultti, toimistosihteeri ja palveluasiantuntija.


title: Tradenomi

text: Tradenomiliiton (TRAL) teettämän tutkimuksen mukaan tradenomin palkkaus ja uranäkymät paranevat merkittävästi ylemmän ammattikorkeakoulututkinnon suorittamisen myötä. 90 opintopisteen laajuisen jatkokoulutuksen tradenomitutkintoonsa hankkineiden palkka kohosi jatkotutkinnon suorittamisen jälkeen keskimäärin 400 euroa kuussa.


title: Tradenomi

text: Ylemmän AMK-tutkinnon suorittaneiden keskipalkka oli 3 729 euroa kuukaudessa, kun tavallisen tradenomitutkinnon suorittaneiden keskipalkka on 2 970 euroa kuukaudessa. Tutkimuksen vastaajista neljännes ylsi yli 4 250 euron kuukausipalkkaan, kun vastaavan työkokemuksen omaavat tradenomitutkinnon suorittaneet ansaitsevat keskimäärin 343 euroa vähemmän.


title: Tradenomi

text: TRAL:n mukaan tutkimukseen vastanneista jopa 80 prosenttia kokee tutkinnon vaikuttaneen merkittävästi asematasoon sekä työtehtävien sisältöön. Muutos näkyy selkeästi työtehtävissä: toimihenkilötehtävissä työskentelevien määrä väheni 20 prosentista 9 prosenttiin ja samalla johdon ja asiantuntijatehtävien saralla työskentelevien määrä kasvoi. Lisäksi keskijohdosta asiantuntijatehtäviin siirtyi 28 prosenttia vastaajista.


title: Tradenomi

text: - Keskijohdosta asiantuntijatehtäviin siirtyneiden palkka kuitenkin nousi keskimäärin 809 euroa, mikä viittaa siirtymän tapahtuneen vaativampiin asiantuntijatehtäviin, jotka edellyttävät korkeaa substanssiosaamista, sanoo TRAL:n asiamies Johanna Tuovinen.


title: Tradenomi

text: Tuovisen mukaan ylempi AMK-tutkinto tunnetaan sen eduista huolimatta vielä heikosti työelämässä.


title: Tradenomi

text: TRAL:n mukaan opinnäytetyönä teetetty tutkimus tuo ensimmäistä kertaa esille ylemmän AMK-tutkinnon suorittaneiden kokemuksia. Vastaajista 91 prosentilla oli pohjakoulutuksena tradenomitutkinto ja heillä oli työkokemusta koulutusta vastaavista tehtävistä keskimäärin 10 vuotta.


title: Tradenomi

text: Tradenomi (ylempi AMK) -tutkinto on tavallisten tradenomiopintojen jatkokoulutus, jonka keskimääräinen suorittamisaika on 2–3 vuotta. Opinnot suoritetaan pääosin töiden ohella. Pääsyvaatimuksina tutkintoa opiskelemaan on soveltuva korkeakoulututkinto sekä vähintään kolmen vuoden työkokemus alalta.


title: Tradenomi

text: Kokonaisuutta tarkastellessa tradenomimiesten ja -naisten välillä on selvä ero sekä asemassa että palkkauksessa. Naistradenomeista vain 38 prosenttia sijoittuu esimies- ja asiantuntijatehtäviin, kun miesten vastaava luku on jopa 70 prosenttia.


title: Tradenomi

text: Vaikka tradenomien ammattirakenteessa työntekijöiden osuus on suuri, on tradenomeissa toisaalta myös johtajia hieman enemmän esimerkiksi insinööreihin (AMK) ja sosiaali- ja terveysalan ammattikorkeakoulututkinnon suorittaneisiin nähden.


title: Tradenomi

text: Tradenomien sijoittumista työelämään ja keskiansioita ei voi vertailla luotettavasti muihin ammatteihin muuten kuin uran alkuvaiheen osalta, sillä tutkinnon tuoreuden takia tradenomien keski-ikä (34 vuotta vuonna 2012) on verrokkeja matalampi (Akavan jäsenten keski-ikä vuonna 2011 oli 42 vuotta ja kaikkien palkansaajien keski-ikä vuonna 2009 41 vuotta).


title: Tradenomi

text: Tradenomi voi toimia markkinoinnin, taloushallinnon, henkilöstöhallinnon, logistiikan, tietojenkäsittelyn tai kansainvälisen kaupan asiantuntija- sekä johtotehtävissä – niin yksityisellä kuin julkisellakin sektorilla. Koulutus luo hyvät edellytykset myös oman yritystoiminnan harjoittamiselle.


title: Tradenomi

text: Tradenomiliiton vuonna 2005 suorittaman tutkimuksen mukaan 60 % tradenomiopiskelijoista koki pystyvänsä soveltamaan oppimaansa opintoihinsa kuuluvassa työharjoittelussa vain vähän tai ei ollenkaan, mikä saattoi mediassa esitettyjen arvioiden mukaan johtua siitä, ettei opintosisältö vastannut työelämän tarpeita.


title: Darts

text: Darts on peli ja urheilulaji, jossa erityisiä darts-tikkoja heitetään seinään kiinnitettyyn pyöreään tauluun. Sitä pelataan erityisesti pubeissa Isossa-Britanniassa, Alankomaissa ja Skandinaviassa. Vuonna 2010 pelattua BDO:n MM-kilpailua seurasi televisiosta parhaimmillaan 4 miljoonaa brittikatsojaa


title: Darts

text: Pelissä kaksi heittäjää (tai joukkuetta) heittää vuorollaan kolme tikkaa kerrallaan. Tikat ovat yleensä 20–26-grammaiset ja volframilla painotetut. Aikaisemmin tikat valmistettiin messingistä, mutta tikat eivät ole tarpeeksi ohuita kisakäyttöön.


title: Darts

text: Darts-taulu asetetaan seinälle siten, että häränsilmä (keskusta) on 1,73 metriä lattianrajasta. Heittoetäisyys on 2,37 metriä taulun etureunasta. Taulu on valmistettu tavallisimmin kasvikuituisesta (kuten sisal) kimpusta leikatuista paloista, jotka on puristettu sivusuunnassa yhteen ja liimattu puiseen taustaan.


title: Darts

text:
Pistelasku perustuu tikkojen osumiseen taulun eri sektoreihin, joihin on merkitty pistearvot 1–20. Mustaan tai valkoiseen sektorinosaan osuminen antaa sektorin ulkopuolelle merkityn pistemäärän, sektorin ulompi vihreä tai punainen osa antaa kaksinkertaisesti tämän pistemäärän (”tupla”) ja sisempi vihreä tai punainen osa kolminkertaisesti (”tripla”). Keskustan ulkorengas on pistearvoltaan 25 pistettä, ja taulun keskelle osuminen antaa 50 pistettä (osaa kutsutaan nimellä ”häränsilmä”)
Yleisimmin pelatussa darts-pelissä sektorien antama pistemäärä vähennetään lähtöpistemäärästä 501 (tai 301) tavoitteena saada tasan nolla pistettä. Viimeisen tikan pitää osua joko tuplaan tai häränsilmään, ja sen pitää vähentää pistemäärä tasan nollaan (jos pistemäärä menee ”yli”, jäädään edellisen heiton pistemäärään). Peli päättyy jommankumman pelaajista saadessa tasan nolla pistettä eikä tasoittavaa vuoroa ole. Hyvä heittäjä käyttää mahdollisimman vähän tikkoja, jotta peli menee ”poikki”.


title: Darts

text: 501-pelin voi saada ”poikki” minimissään yhdeksällä (9) tikalla. Yksi tapa saada 501 poikki minimitikkamäärällä on heittää seitsemän ensimmäistä tikkaa kohtaan tripla 20, näiden tikkojen jälkeen on jäljellä 81 pistettä ja ratkaisuun tarvitaan kahdeksas tikka, jonka on osuttava esimerkiksi kohtaan tripla 19. Jäljelle jää 24 pistettä, josta pelin voi lopettaa osumalla tupla 12:een.


title: Darts

text: Englantilainen John Lowe oli ensimmäinen, joka onnistui vuonna 1984 MFI World Matchplayn televisioidussa kisassa heittämään 501-pelin poikki yhdeksällä tikalla ja sai teostaan 102 000 puntaa. Vielä 2007 Phil Taylor sai Topic IDL-kisassa onnistuneesta yhdeksän tikan pelistä henkilöauton. Suomessa ensimmäisen ja maailmassa neljännen yhdeksän tikan pelin heitti Kari Saukkonen Karelia Cupissa Joensuussa 30. tammikuuta 1982. Ville Petäjämäki heitti kuudennen täydellisen pelin Hojo Hojo Cupissa elokuussa 2002.


title: Darts

text: 24. toukokuuta 2010 Phil Taylor teki lajin historiaa Premier Leaguen finaalissa Englannin James Wadea vastaan heittämällä kahdesti yhdeksän tikkaa samassa ottelussa.


title: Darts

text: Lajin kolme tärkeintä järjestöä ovat Maailman Dartsliitto WDF (), ammattilaisten liitto PDC () ja vaikutusvaltainen Britannian kansallinen dartsliitto BDO (). Suomessa lajia edustaa "Suomen Dartsliitto" SDL (perustettiin vuonna 1977 nimellä Suomen Tikkaliitto, kunnes muutettiin SDL:ksi 1982), joka on WDF:n jäsenliitto.


title: Darts

text: Vanhin näistä on 1973 perustettu BDO. 1976 perustettiin kansainvälinen WDF. Nykyään WDF:ään kuluu puolensataa jäsenvaltiota ja satojatuhansia rekisteröityneitä pelaajia. Pelaajamääriltään suurimpia maita ovat olleet Alankomaat, Yhdysvallat, Iso-Britannia sekä Australia, Kanada ja Saksa. Kuten monen muunkin lajin kohdalla, myös WDF:n tavoitteena on saada darts olympialajiksi.


title: Darts

text: Eriytyminen tapahtui tammikuussa 1992, kun 16 huippupelaajaa erosi BDO:sta ja perusti oman järjestönsä silloiselta nimeltään "World Darts Council" WDC, joka myöhemmin nimettiin uudelleen PDC:ksi. Kauden 1993-4 ja uuden liiton ensimmäisen MM-turnauksen 1994 yhteydessä se solmi televisiointisopimuksen Sky Sportsin kanssa, mikä merkittävästi paransi dartsin näkyvyyttä. Taustalla olivat myös parhaiden heittäjien tulot, joita he BDO:n alaisuudessa olivat pitäneet riittämättöminä puhtaaseen ammattilaisuuteen. Vielä 2008 13-kertainen maailmanmestari Phil Taylor arvosteli BDO:ta täydellisestä saamattomuudesta lajin markkinoinnissa.


title: Darts

text: Ammattilaisten etujärjestönä toimii 1980-luvun alussa perustettu PDPA.


title: Darts

text:
Yksi tärkeistä ja pitkäaikaisista sponsoreista on vedonlyöntiyhtiö Ladbrokes - PDC:n
MM-turnaukseen viitataankin joskus pelkästään sponsorin nimellä.
Alueelliset kisat


title: Darts

text: Kukin kolmesta tärkeimmästä organisaatiosta ylläpitää omia rankinglistojaan, joista PDC:n lista on perustunut 2007 alusta alkaen tietyissä kisoissa kahden edellisen vuoden aikana ansaittuihin palkintorahoihin. WDF:n ja BDO:n listat, vaikka liitot tekevätkin tiivistä yhteistyötä, poikkeavat toisistaan hieman eri kriteereistä johtuen.


title: Darts

text: Suomalaisia lajin huippuja tällä hetkellä ovat muun muassa Ulf Ceder, Kim Viljanen, Tatu Pehkonen, Marko Kantele ja Veijo Viinikka sekä naisista Kirsi Viinikainen, Lumi Silvan ja Kaisu Rekinen.


title: Darts

text: Yksi vaihtoehtoinen tapa pelaajien keskinäiseen vertailuun on otteluissa saavutettu "heittokeskiarvo" ja yli 100:aa pistettä per 3 tikkaa voidaan edelleen pitää huipullakin erinomaisena suorituksena. Nykydartsia hallinnut Taylor on otteluissaan toistuvasti yltänyt yli 110 pisteen heittokeskiarvoihin.


title: Darts

text: Naiset 2010


title: Darts

text: Dartsissa käytettävien tikkojen hallussapito yleisellä paikalla on Suomessa kielletty järjestyslain perusteella. Kilpailutilanteet ja -matkat eivät kuulu lain piiriin.


title: Habilitaatio

text: Habilitaatio on käsite, jota käytetään Saksan, Itävallan ja joidenkin muiden eurooppalaisten maiden kuten Sveitsin, Puolan, Tšekin, Slovakian, Unkarin ja Slovenian saksankielisillä alueilla. Sitä voidaan käyttää kuvaamaan väitöskirjan jälkeistä tutkintoa, tutkintoon johtavaa prosessia tai habilitaatiotutkielmaa, joka on kirjoitettu osana kyseistä prosessia. Habilitaatio antaa elinikäisen oikeuden antaa opetusta yliopistossa, jossa habilitaatio on suoritettu. Useissa yliopistoissa habilitaation suorittaneelle henkilölle annetaan joko nimike "Dr. habil." tai "Privat-Dozent". Habilitaatio vastaakin tarkoitukseltaan Suomessa dosentilta vaadittavaa väitöskirjan jälkeistä lisätutkimusta.


title: Habilitaatio

text: Habilitaatiotutkielman tulee olla tieteellisesti korkeatasoinen, väitöskirjaa laaja-alaisempi ja uutta tieteellistä tietoa tuottava tutkimus, joka osoittaa syvällistä tieteellistä menetelmien hallintaa ja kykyä edistää kyseistä tieteenalaa. Habilitaatiotutkielma voi olla "kumulatiivinen", pohjautuen aikaisempaan tutkimustyöhön (”artikkelikokoelma”) tai julkaisemattomaan "erikoistutkielmaan" (ns. monografia), joka yleensä on pituudeltaan mittava. Kumulatiivinen habilitaatio on vallitseva käytäntö esimerkiksi lääketieteessä ja yleisemminkin luonnontieteissä mutta harvinainen esimerkiksi oikeustieteen, historian tai ylipäätään humanististen tieteenalojen kohdalla.


title: Siirtokunta

text: Siirtokunta eli "kolonia" voi tarkoittaa toiseen maahan asettuneiden vierasmaalaisten yhteisöä tai jonkin kansan oman kotimaansa ulkopuolelle perustamaa kauppapaikkaa. Antiikin aikana oli tavallista, että Välimeren alueella asuneet kansat perustivat siirtokuntia toisiin maihin. Esimerkiksi kreikkalaiset perustivat useita siirtokuntia Italiaan.


title: Dominoiva ominaisuus

text: Perinnöllisyystieteessä dominoiva eli vallitseva ominaisuus tarkoittaa ominaisuutta, joka tulee näkyviin sekä homotsygoottisena että heterotsygoottisena. Vaikka yksilöllä on aina kaksi alleelia samasta geenistä, jo yksi dominoiva alleeli riittää siihen, että ominaisuus tulee näkyviin yksilön fenotyypissä eli ilmiasussa. Samasta syystä dominoiva ominaisuus ei voi resessiivisen tavoin periytyä huomaamatta sukupolvien yli, vaan kaikki dominoivan alleelin kantajat ilmentävät ominaisuutta myös fenotyypissään.


title: Dominoiva ominaisuus

text: Dominoivaa alleelia kuvataan oikealla olevassa esimerkissä isolla kirjaimella "T", kun taas vastaavasti resessiivistä pienellä. Dominoiva ominaisuus tulee esille sekä homotsygoottisena ("TT"), että heterotsygoottisena ("Tt"). Vain homotsygoottisena, tapauksessa "tt", resessiivinen ominaisuus voi tulla näkyville.


title: Rajamäki

text: Rajamäki on Nurmijärven kunnan kolmanneksi suurin kylä ja sen kolmesta päätaajamasta pohjoisin. Rajamäen väkiluku on noin 7 500 asukasta. Se on kasvava pohjoisnurmijärviläinen kylä, joka hyötyy erityisesti tehdasteollisuudesta sekä Hyvinkään ja Helsingin läheisyydestä.